9 pekerja lombong terperangkap

OPERASI… Anggota penyelamat bekerja di kawasan kemalangan di lombong arang batu berikutan keruntuhanyang menyebabkan sembilan pelombong terperangkap di kawasan Agujita, Perbandaran Sabinas, Negeri Coahuila,Mexico. •Foto AFP

MEXICO CITY: Pasukan penyelamat bertungkus-lumus untuk menyelamatkan sembilan pekerja yang dipercayai terperangkap dalam lombong arang batu di utara Mexico, manakala tiga lagi ditemui dalam keadaan hidup, kata pihak berkuasa pada Rabu lalu.

Anggota tentera dan anjing penyelamat dikerahkan ke tempat kejadian di Negeri Coahuila, kata Presiden Andres Manuel Lopez Obrador.

“Sebuah lombong arang batu runtuh di Perbandaran Sabinas, Coahuila yang menyebabkan terowong banjir dan memerangkap pekerja.

“Kami berharap dapat menemui mereka dengan selamat,” ujar Lopez Obrador dalam ciapan di Twitter.

Lopez Obrador berkata, sembilan pelombong hilang, tetapi Kementerian Keselamatan berkata kemudian bahawa, tiga telah diselamatkan dan dibawa ke hospital, manakala sembilan lagi masih dipercayai berada di dalam.

“Kerja tidak akan berhenti sehingga mereka ditemui.

“Kerajaan Mexico menjamin semua sumber yang diperlukan untuk menjalankan operasi mencari dan menyelamat,” kata kementerian itu dalam satu kenyataan.

Saudara-mara yang cemas berkumpul di tapak menunggu berita dengan beberapa menangis dan menghiburkan antara satu sama lain.

Seorang wanita di tempat kejadian berkata, sambil menangis, dua anaknya bekerja di lombong itu, walaupun salah seorang daripada mereka berjaya melarikan diri selepas kemalangan itu.

Kerajaan Negeri Coahuila berkata bahawa, pelombong menjalankan kerja penggalian apabila mereka melanggar kawasan bersebelahan yang dipenuhi air, menyebabkan dinding lombong runtuh dan dibanjiri air.

“Lombong itu mula beroperasi pada Januari tahun ini dan sehingga kini tiada laporan mengenai sebarang jenis anomali,” katanya dalam satu kenyataan.

Coahuila, wilayah pengeluar arang batu utama negara mengalami beberapa siri kemalangan perlombongan yang membawa maut selama bertahun-tahun.

Insiden yang paling teruk ialah letupan yang meragut 65 nyawa di Lombong Pasta de Conchos pada 2006.

Tahun lalu tujuh pelombong maut selepas mereka terperangkap dalam satu lagi kemalangan di Coahuila. -AFP

See author's posts


Pilihan raya Kanada diawalkan

OTTAWA: Perdana Menteri Kanada, Justin Trudeau pada Ahad mengumumkan pilihan raya awal dijadualkan pada 20 September.

Trudeau, yang juga pemimpin Parti Liberal membuat pengumuman itu selepas mengadakan mesyuarat dengan Ketua Gabenor Mary Simon, lapor Xinhua.

Kempen pilihan raya akan diadakan ketika negara ini berdepan gelombang keempat dan peningkatan kes Covid-19.

Parti pembangkang menentang keputusan untuk mengadakan pilihan raya awal itu. Tarikh sebenar pilihan raya ialah pada Oktober 2023.

“Keputusan kerajaan bakal menentukan masa depan generasi akan datang. Rakyat Kanada perlu memilih bagaimana kita harus menamatkan perjuangan menentang Covid-19 dan membangun semula ke arah lebih baik.

“Kini adalah detik bersejarah. Anda berhak menentukan masa depan negara, sama ada meneruskan usaha vaksinasi atau meneruskan sokongan terhadap program kita.

“Saya memerlukan anda, dengan bersatu kita mampu melakukan yang lebih baik,” kata Trudeau pada satu sidang akhbar. – Bernama

See author's posts


Osaka ke suku akhir

JUARA Grand Slam dua kali, Naomi Osaka menempah tempat di suku akhir Terbuka AS semalam dengan kemenangan straight-set ke atas pemain dari Estonia, Anett Kontaveit.

Osaka, pilihan keempat mengatasi rakan pilihan ke-14, 6-3, 6-4 dalam perlawanan lewat di Stadium Arthur Ashe yang kosong di Flushing Meadows.

Juara Terbuka AS 2018 berkata menjaga emosinya tetap menjadi kunci untuk menguasai pertandingan 1 jam 12 minit itu.

Kekecewaan berjaya mengatasi Osaka dalam pusingan sebelumnya ketika dia melemparkan raketnya ketika rehat.

Osaka berkata, dia tidak menyaksikan kejadian melibatkan Novak Djokovic pada hari sebelumnya ketika pemain itu disingkirkan daripada kejohanan kerana secara tidak sengaja memukul bola ke arah penjaga garisan setelah kalah satu permainan.

Dia tidur menjelang pertandingan malamnya tetapi setelah menyedarinya, dia berkata itu sebagai peringatan untuk tetap mengawal diri ketika berada di gelanggang.

Kontaveit bekerja keras untuk bertahan dalam pertandingan, menyelamatkan lima mata perlawanan sebelum Osaka menempah tempat dalam peringkat lapan pemain terakhir.

Osaka dari Jepun akan menentang Shelby Rogers yang berusia 27 tahun untuk mencari tempat di separuh akhir setelah pemain dari Amerika Syarikat itu mengejutkan pilihan keenam Petra Kvitova dalam tiga set semalam.Osaka, keturunan Haiti dan Jepun, berjalan ke gelanggang dengan memakai topeng muka yang dihiasi dengan nama Trayvon Martin iaitu seorang pemuda kulit hitam yang tidak bersenjata yang ditembak dan dibunuh oleh anggota kejiranan berkulit putih di Florida pada tahun 2012.

Osaka, juara Terbuka Australia 2019, memakai topeng yang berbeza untuk menghormati mangsa ketidakadilan kaum dan kekejaman polis sepanjang kejohanan.

Dia sudah mengenakan penutup wajah dengan nama Breonna Taylor, Elijah McClain dan Ahmaud Arbery. – AFP

See author's posts


Penduduk Kampung Tanam mohon jalan raya

DALAT:  Penduduk di Kampung Tanam di sini masih menunggu wujudnya jalan raya menuju ke tanah perkuburan di kawasan yang sama..

Namun hasrat itu belum menjadi kenyataan kerana sehingga ke hari ini walaupun ada usaha  ke arah itu  kedengaran saban tahun.

Tanah perkuburan utama untuk penduduk bukan Islam di situ terletak  di kawasan  Sungai Tanam yang hanya boleh diakses melalui jalan air sahaja.

Setiap tahun permintaan itu akan disuarakan, lebih-lebih lagi pada Hari Memperingati Arwah (All Souls Day) pada 2 November lalu.

Kebetulan sambutan hari berkenaan berlaku pada musim hujan sehingga menyukarkan penduduk kampung untuk menziarahi pusara  ahli keluarga yang bersemadi di tanah perkuburan berkenaan.

Namun situasi ini tidak menghalang sebahagian penduduk untuk berziarah dengan menaiki bot serta meredah hujan untuk ke kawasan perkuburan.

“Untuk menaiki bot  semasa hujan memang tak selesa dan boleh membahayakan nyawa,” kata salah seorang penduduk yang tidak mahu identitinya didedahkan.

Menurut penduduk tersebut, memandangkan pihak gereja menasihati orang ramai agar tidak menziarahi kubur beramai-ramai , maka mereka mengambil langkah berziarah  walaupun ketika hari hujan,” katanya.

Antara yang lantang menyuarakan tentang  pentingnya jalan raya tersebut ialah Ketua Kaum Frederick Isey Akie,  Penghulu Rose J. Jepun,  Cikgu Daniel Francis dan ahli  Jawatankuasa Kemajuan dan Keselamatan Kampung (JKKK) Kampung Tanam yang menyedari bahawa kesulitan itu telah wujud sejak sekian lama.

Adalah difahamkan selain daripada dana yang cukup  besar diperlukan, ia juga memerlukan persetujuan para pemilik tanah yang mungkin terjejas dengan pembinaan jalan raya berkenaan.

Sudah tiba masanya untuk kampung kedua terbesar di Dalat ini untuk mempunyai kemudahan seperti ini memandangkan  kebanyakan tanah perkuburan lain  di kawasan tersebut sudah mempunyai jalan raya atau kemudahan asas berkenaan.

Jalan raya ini boleh memudahkan  upacara pengkebumian dan  kerja-kerja penyelenggaraan tanah perkuburan  termasuk aktiviti menziarahi pusara.

Tanah perkuburan itu terletak kira-kira lima minit perjalanan menaiki perahu dari Chapel Plechelmus dengan menyusuri Batang Oya untuk ke Sungai Tanam.

Oleh Henry B Siyu

See author's posts


Lebih 134,000 dijangka maut di AS

WASHINGTON: Satu projek yang dijalankan University of Washington meramalkan lebih 134,000 orang akan maut akibat Covid-19 di Amerika Syarikat (AS) sehingga Ogos, lapor agensi berita Xinhua.

Projek dikendalikan Institut Penilaian dan Metrik Kesihatan (IHME) itu mengunjurkan 134,475 kematian akibat Covid-19 menjelang 4 Ogos.

“Unjuran itu jauh lebih tinggi berbanding sebelum ini, mewakili gabungan kesan kematian, perubahan mobiliti dan penjarakan sosial”  kata IHME dalam satu siaran akhbar.

New York, New Jersey, Pennsylvania, Massachusetts dan Michigan diramal mencatat jumlah korban kumulatif tertinggi.

Unjuran kumulatif kematian di negeri itu masing-masing meningkat sekurang-kurangnya 2,000, kata IHME.

Projek yang dikemas kini itu menunjukkan AS berada di puncak penularan wabak berpanjangan, hampir atau lebih 2,000 orang maut dalam sehari selama beberapa minggu, menurut IHME.

Banyak negeri di AS sudah mula melonggarkan sekatan pergerakan secara bertahap, mencetuskan kebimbangan dalam kalangan pakar kesihatan kerana ia boleh menyebabkan lonjakan kes baharu jangkitan Covid-19. – Bernama

See author's posts


Kian Meng-Pei Jing lakar kejutan

BEREGU campuran negara, Tan Kian Meng-Lai Pei Jing melakukan kejutan apabila menyingkirkan pasangan profesional negara, Chan Peng Soon-Liu Ying untuk menjuarai Kejohanan Jemputan Persatuan Badminton Malaysia (BAM) 2020 di Akademi Badminton Malaysia (ABM), Bukit Kiara, kuala Lumpur pada Ahad.

Beregu nombor 11 dunia itu memulakan saingan secara agresif untuk menjinakkan beregu pingat perak Sukan Olimpik Rio 2016 itu 21-10 pada set pertama dan ketinggalan enam mata sebelum merapatkan jurang, sekali gus berjaya mengatasi set kedua dengan 22-20.

Biarpun tertekan dengan status lawannya itu, Pei Jing berkata keazaman dan perancangan corak permainan mereka membuahkan hasil untuk muncul juara.

“Kita tak fikir banyak sama ada menang atau kalah, tetapi fokus kepada permainan kami kerana selalunya kalau prestasi bagus, kita boleh menang. Walaupun ketinggalan pada set kedua, kita masih mampu kejar kerana yakin.

“Kejohanan ini membantu kami mengembalikan prestasi dan saingan kompetitif kerana latihan dan beraksi dalam kejohanan tak sama,” katanya selepas perlawanan itu.

Sementara itu, Peng Soon berkata mereka hanya menyalahkan diri sendiri selepas melakukan kesilapan mudah dan gagal mematahkan strategi lawan.

“Kita hanya main 80 peratus kerana takut alami kecederaan, kaki Liu Ying pun masih sakit. Mereka pun main dengan baik untuk kejutkan kami,” katanya.

Terdahulu, kecederaan pergelangan kaki kanan tidak menghalang pemain wanita nombor satu negara, Soniia Cheah merangkul kejuaraan acara perseorangan dengan mengalahkan pemain pelapis negara, Eoon Qi Xuan.Selepas mudah mencipta kemenangan 21-16 pada set pertama, Sonnia terpaksa berhempas pulas pada set kedua sebelum menang 25-23 untuk merangkul kejuaraan.

“Saya bangga kerana mampu bertahan selepas mengalami kecederaan pada sesi latihan semalam. Walaupun sakit, saya hanya mahu menghabiskan set kedua dengan kejayaan. Kini tumpuan adalah untuk pulih dan bersiap sedia untuk menghadapi Piala Uber di Denmark Oktober ini,” katanya.

Dalam acara final beregu wanita, gandingan ke-14 dunia, Chow Mei Kuan-Lee Meng Yean hanya memerlukan masa 38 minit untuk mengatasi pasangan junior Pearly Tan-M. Thinaah 21-14, 21-17.

Juara perseorangan membawa pulang hadiah wang tunai RM5,000 manakala juara beregu menerima RM7,500.- Bernama

See author's posts


Sub-Saharan Afrika berpotensi jana pertumbuhan eksport sawit Malaysia

KUALA LUMPUR: Benua Afrika yang mempunyai penduduk lebih 1.3 bilion orang dan dijangka meningkat kepada 2.5 bilion orang menjelang 2050, berpotensi menjadi pasaran minyak sawit Malaysia membabitkan permintaan daripada kalangan industrinya termasuk makanan, kosmetik dan farmaseutikal, demikian menurut beberapa pakar komoditi berkenaan

Pengurus Perdagangan Kanan Sime Darby Oils Afrika Selatan, Dawie Theron berkata, ini didorong oleh kedudukan Malaysia sebagai peneraju pembekal produk-produk sawit yang berkualiti serta mapan.

“Kelebihan itu sewajarnya diteroka sepenuhnya kerana terdapat peluang mencukupi bagi pertumbuhan bekalan minyak sawit di kawasan seperti subSahara Afrika (SSA), khususnya di Afrika Selatan,” katanya.

Beliau merupakan antara panelis sesi webinar ‘Sub-Saharan Africa-The Next Frontier for Malaysian Palm Oil?’ yang dianjurkan oleh Majlis Minyak Sawit Malaysia (MPOC) di sini, semalam.

Mengulas selanjutnya, Theron berkata, Afrika Selatan juga mencontohi piawaian-piawaian Eropah dalam aspek keselamatan dan kualiti makanan.

Atas alasan itu, katanya, keperluan kelestarian dan penyumberan yang bertanggungjawab di Eropah akan turut diamalkan oleh pasaran Afrika Selatan dalam masa terdekat.

“Kita akan menyaksikan aspek harga yang (sebelum ini) lebih diutamakan berbanding kelestarian sebaliknya beralih kepada keutamaan terhadap kualiti dan kemampanan secara menyeluruh,” katanya.

Malah, beliau berkata jenama-jenama global seperti Nestle, Aspen, Ferrero Rocher dan Unilever turut mengutamakan aspek kualiti dan kelestarian bagi makanan untuk pengeluaran makanan mereka di Afrika Selatan.

Sehubungan itu, katanya, Sime Darby Oils di Afrika Selatan baru sahaja menyiapkan projek baharu yang akan membawa masuk aspek ‘Tiada Pembasmian Hutan, Tiada Hutan Gambut dan Tiada Eksploitasi’ dari Malaysia ke pasaran Afrika Selatan.

Menurutnya, ini akan membabitkan olein sawit rendah gliserida dan mempunyai pensijilan Rundingan Meja Bulat Minyak Sawit Lestari (RSPO) yang dibawa dari Malaysia sejak 18 bulan lepas.

Theron turut menyifatkan piawaian Malaysia iaitu pensijilan Minyak Sawit Mampan Malaysia (MSPO) juga wajar dipromosi dan diperkenalkan kepada jenama global secara lebih berkesan.

“MPOC juga perlu mempertimbangkan semula untuk mewujudkan sebuah pejabat serantau di Afrika Selatan yang dapat memberi bantuan dan nasihat. Menerusi usaha itu, kita dapat memulakan usaha untuk menangani salah tanggapan terhadap minyak sawit dan melonjakkan serta mempromosi kualiti dan kehebatan produk berasaskan minyak sawit Malaysia,” katanya.

Sementara itu, seorang lagi panelis yang juga Eksekutif Pemasaran MPOC, Nor Iskahar Nordin berkata, permintaan dari negara-negara seperti Mozambique, Madagascar, Angola dan Mauritania juga semakin meningkat.

“Peningkatan selera pengguna dan pertumbuhan dicatatkan oleh hotel, restoran dan kafe (Horeca) di negara-negara itu juga semakin berubah dan pasca-Covid-19 ini kita menyaksikan lonjakan penggunaan dari segi makanan yang hanya meningkatkan lagi permintaan terhadap minyak sawit.

“Rantau SSA juga dijangkakan mengimport sebanyak 2.4 juta hingga 2.5 juta tan minyak sawit tahun ini yang diunjurkan bertambah kepada 2.6 juta hingga 27 juta tan tahun depan,” katanya.

Nor Iskahar berkata, masalah kekurangan bekalan minyak dan lelemak di SSA yang dijangka berlaku dalam masa terdekat juga menyaksikan minyak sawit yang kompetitif dari segi kos, banyak kegunaan dan berkhasiat dilihat sebagai mampu memenuhi kekurangan tersebut.

Beliau berkata, eksport minyak sawit Malaysia ke SSA bagi tempoh Januari hingga Ogos 2020 juga meningkat 37 peratus kepada 1.69 juta daripada 1.23 juta pada tempoh sama tahun lepas.

Sementara itu, Ketua Pegawai Eksekutif Warrior (jenama Afrika) Fatima Alimohamed, menggesa pengeksport minyak sawit Malaysia untuk turut menjadikan Afrika sebagai destinasi pelaburan minyak sawit mereka.

“Benua ini mempunyai tanah, lautan serta cuaca dan tenaga kerja yang ramai yang menjadikannya destinasi serba lengkap bagi tujuan pelaburan minyak sawit Malaysia.

“Ia juga bukannya asing bagi kita. Malah, tanaman itu juga berasal dari Afrika dan kini kembali ke tempat asalnya,” katanya.

Fatima juga mempelawa syarikat-syarikat untuk turut melabur dalam usaha latihan dan kerjasama pembangunan dengan (syarikat) perladangan sedia ada dan baharu.

Menurutnya, antara cabaran yang dihadapi oleh benua itu adalah kekurangan aspek automasi dalam sektor perladangan sawit berbanding Asia serta peri pentingnya untuk Afrika mampu menampung keperluan secara sendiri.- Bernama

See author's posts


Dua maut, 170 cedera dalam gempa bumi

MOSCOW: Jumlah kemalangan jiwa akibat gempa kuat yang melanda wilayah Masbate Filipina meningkat kepada dua orang, sementara sekurang-kurangnya 170 yang lain cedera, CNN Filipina melaporkan pada Rabu, memetik pihak berkuasa tempatan.

Pada Selasa, Kajian Geologi Amerika Syarikat menyatakan gempa berkekuatan 6.6 itu berlaku pada pukul 00:03 GMT 10.9 kilometer di timur bandar San Pedro. Laporan sebelumnya menyebut seorang terbunuh dan seorang cedera.

Bandar Cataingan di wilayah itu paling teruk dilanda gempa. Kawasan itu mengalami gempa sehingga tujuh pada skala Richter, mengakibatkan kerosakan besar pada bangunan kediaman dan pejabat, lapor agensi berita Sputnik

Media mengatakan mangsa kedua adalah penduduk Masbate, meninggal dunia akibat serangan jantung berikutan gempa tersebut.

Seramai 170 orang, termasuk 67 di Cataingan, cedera dan lebih 300 lagi terpaksa meninggalkan kediaman mereka.- Bernama

See author's posts


Sarawak paling gah urus ekonomi – Anwar

KUCHING: Sarawak muncul sebagai negeri paling gagah di Malaysia dalam menguruskan kewangan ketika negara berdepan dengan krisis ekonomi.

Perdana Menteri, Datuk Seri Anwar Ibrahim berkata negeri lain patut mencontohi Sarawak dalam menguruskan kestabilan kewangan kerana Sarawak bijak menyelesaikan kemelut ekonominya dengan mencari dana melalui pelbagai sumber.

“Minggu lalu saya berada di Jakarta, Indonesia, dalam perbincangan empat mata dengan Presiden Joko Widodo (Jokowi), dia sebut Sarawak kekuatannya ialah pelaburan ke Indonesia termasuk ibu kota Nusantara yang baharu. Dalam pertemuan itu, Sarawak menjadi salah satu tajuk penting dalam perbincangan kami,” katanya.

Beliau berkata demikian ketika berucap pada Majlis Jamuan Negeri di Pusat Konvensyen Borneo Kuching (BCCK) di sini, malam ini.

Katanya, beliau meletakkan harapan yang tinggi kepada Sarawak kerana ekonominya sangat baik.

“Ada negeri yang memohon bantuan Kerajaan Persekutuan untuk bayar gaji rakyatnya kerana mereka tidak ada sumber kewangan lain.

“Tapi Sarawak sampai ke tahap dimana projek pendidikan, kesihatan, hospital dan beberapa prasarana dikendali sendiri oleh kerajaan Sarawak,” katanya.

Sarawak menjadi negeri pertama dikunjungi oleh Anwar secara rasmi selepas dilantik menjadi Perdana Menteri.

Beliau berkata, Sarawak sangat istimewa di hatinya dan telah menganggap Abang Johari sebagai sahabatnya walaupun terdapat kecamuk politik sana sini.

Oleh NUR AIN OTSMAN

Foto Herriey Naha

See author's posts


Warga emas pilih tidur dalam lori

ALOR GAJAH:  Seorang warga emas memutuskan untuk tidur di dalam lori bagi menjaga keselamatan harta bendanya daripada dicuri pihak tidak bertanggungjawab, selepas rumahnya di Kampung Belimbing Dalam di sini, ditenggelami banjir separas dada sejak Sabtu lepas.

Othman Baba, 83, berkata dia sememangnya tidak pernah berpindah ke pusat pemindahan sementara (PPS) setiap kali kampung tersebut dilanda banjir, kerana risau rumahnya dipecah masuk pencuri.

Berikutan itu, dia yang telah 17 tahun menetap di situ, memilih untuk tinggal di dalam lori milik anak lelakinya  itu, yang diletakkan di jalan raya yang tidak dinaiki air berdekatan rumahnya.

“Dua anak lelaki saya menjalankan perniagaan sewa khemah. Oleh kerana mereka tiada tempat nak letak barang, mereka simpan dalam stor di rumah saya.

“Sejak banjir pada Sabtu lepas, dah dua malam saya bersama seorang lagi anak lelaki dan anak perempuan tidur dalam lori ini sebab takut barang-barang tersebut dicuri,” katanya, ketika ditemui Bernama di sini, semalam.

Othman berkata, ada penduduk kampung yang memintanya supaya berpindah ke PPS, tetapi beliau memutuskan untuk terus berada di situ, sementara menunggu air surut.

Menurutnya sejak Julai tahun lalu, sudah empat kali rumahnya dinaiki air memandangkan ia berada di kawasan rendah dan berdekatan sungai.

— Bernama

See author's posts


JPS bangunkan model  PRAB

KUALA LUMPUR: Jabatan Pengairan dan Saliran (JPS) sedang membangunkan model Program Ramalan dan Amaran Banjir Negara (PRAB) di 74 lembangan sungai di seluruh negara dengan keseluruhan tiga fasa projek itu dijangka siap pada 2030.

Ketua Penolong Pengarah Kanan Pusat Ramalan dan Amaran Banjir Negara, Bahagian Pengurusan Sumber Air dan Hidrologi JPS, Dr Salwa Ramly berkata, buat masa ini fasa pertama projek telah beroperasi di lembangan Sungai Kelantan, Sungai Terengganu dan Sungai Pahang.

“Manakala model PRAB yang akan siap pada fasa kedua ialah melibatkan 38 lembangan sungai di zon utara Semenanjung Malaysia sehingga Sungai Perak serta di bahagian pantai timur. Ini adalah untuk pembangunan model banjir monsun.

“Sementara selebihnya melibatkan 33 lembangan sungai di bahagian barat Sabah dan Sarawak dengan semua pembangunan model dijangka siap pada 2030,” katanya ketika menjadi panel dalam webinar berjudul Pengaplikasian Maklumat Dalam Pengurusan Bencana: Isu, Cabaran dan Langkah ke Hadapan anjuran Agensi Pengurusan Bencana Negara (NADMA), hari ini.

Salwa berkata, projek PRAB itu membolehkan JPS membuat ramalan banjir monsun tujuh hari lebih awal dan memberi amaran banjir dua hari lebih awal kepada agensi berkaitan sebagai langkah awal menghadapi bencana itu.

“Sebelum adanya program PRAB, kita dahulu buat ramalan banjir sehari lebih awal manakala amaran banjir hanya diberi setiap enam jam berdasarkan data-data yang ada. Dahulu pangkalan data sistem kita adalah mengikut negeri tetapi untuk program PRAB, kita melaksanakan pangkalan data ramalan secara berpusat dan lebih meluas,” katanya.

Sementara itu, Pensyarah Fakulti Teknologi dan Sains Maklumat Universiti Kebangsaan Malaysia (UKM), Prof Madya Dr Zulkefli Mansor berkata, Malaysia ketika ini memerlukan mekanisme yang berkesan untuk mengintegrasikan sistem pengurusan bencana memandangkan setiap agensi berkaitan kini bergerak menggunakan sistem masing-masing.

“Ini menyebabkan data atau maklumat yang diproses oleh setiap agensi itu sukar dicapai pihak NADMA dalam membantu mereka membuat keputusan, mengatur langkah ke hadapan dan sebagainya kerana tiada intergrasi dan perkongsian data.

“Perkara ini mungkin disebabkan beberapa isu antaranya data adalah bersifat sulit tetapi perlu ada mekanisme untuk semua data ini dikongsikan oleh setiap agensi kepada NADMA atau mana-mana agensi terlibat bencana,” katanya. – Bernama

See author's posts


Empat lagi ujian positif dalam EPL

LIGA PERDANA INGGERIS

EMPAT orang lagi di tiga kelab Liga Perdana Inggeris (EPL) telah menghasilkan penemuan positif untuk Covid-19 berikutan ujian terakhir, ia diumumkan pada hari Khamis.

Liga Perdana menambah bahawa pada hari Isnin dan Selasa menyaksikan 1,008 pemain dan kakitangan kelab diuji untuk Covid-19.

Pemain atau kakitangan kelab yang telah diuji positif kini akan mengasingkan diri selama tujuh hari.

Pengumuman pada Khamis bermaksud hanya ada 12 kes positif daripada jumlah 2,752 ujian sejak pemain dan kakitangan kelab Liga Perdana diperiksa awal bulan ini.

Minggu lalu seorang pemain Bournemouth yang tidak disebutkan namanya dinyatakan positif, dengan kelab pantai selatan berkata identitinya tidak akan didedahkan kerana rahsia perubatan.

Antara yang menghasilkan penemuan positif dalam ujian pertama adalah pemain Watford, Adrian Mariappa dan penolong pengurus Burnley, Ian Woan

Untuk ujian pusingan keempat, jumlah ujian yang tersedia untuk setiap kelab akan meningkat daripada 50 menjadi 60.

Liga Perdana berkata ia tidak akan mendedahkan perincian khusus mengenai kelab atau individu yang telah didapati positif.

Sebelumnya pada hari Rabu, kelab-kelab Liga Perdana memilih untuk kembali menjalani latihan penuh ketika liga utama Inggeris mengambil langkah penting untuk memulakan semula pada bulan Jun. – AFP

See author's posts


Bomba nangkap ular tama bilik injin api

BETONG: Raban bomba dikangau udah bekau ular kengkang tebu pemanjai dua meter tama bilik injin api Dewan Sukan Tan Sri Datuk Amar Kalong Ningkan bedau lama ke udah.

Kepala Balai Bomba enggau Penyelamat (BBP) Betong, PPgB Vincent Baling Yabi madahka dalam penyadi 11.25 pagi nya,  ular bisa nya dipeda ulih pekereja balai balai nya, sebedau piak  bomba dikangau.

“Kami (BBP Betong) bisi nerima penerang bekaul penyadi nya kena 11.35 pagi, datai di endur nya, nemu ular nya diau di bilik injin api balai nya.

“Bomba udah nya bejalaika operasi nangkap ular menggau penyintak ular lalu disimpan ke dalam guni.

“Taja pan pia, reptilia nya dilepaska ngagai habitat asal ke jauh ari tumpuk pendiau orang mayuh dia,” ku iya ngagai media bedau lama ke udah.

Ku iya, orang mayuh diberi lalau besambung enggau piak ke bekaul ke bisi pengelandik dalam ngereja kes rumah ke dipasuk jelu bisa kelebih agi ular kena nyeliahka pekara ke enda manah tau nyadi.

Vincent meri terima kasih ngagai orang mayuh di pelilih nya ke mengkang ngembuan pengarap ba penyikar BBP Betong nangkap reptilia bisa ke tau munuh dengah enggau jampat.

See author's posts


Lima maut, lebih 60 lagi cedera

YEREVAN: Angka kematian akibat letupan di pasar beli-belah yang sibuk di ibu kota Armenia, Yerevan meningkat kepada lima orang semalam.

Empat wanita dan seorang lelaki maut, lebih 60 cedera dan 19 hilang selepas letupan pada Ahad lalu di pasar borong Surmalu, kata Kementerian Situasi Kecemasan.

Katanya, Operasi Mencari dan Menyelamat (SAR) dijalankan dengan 10 mangsa terselamat dan satu mayat ditemui dari runtuhan.

Letupan itu menyebabkan kebakaran dan menyebabkan sebuah bangunan runtuh.

Puncanya masih belum dapat dipastikan, tetapi laporan berita tempatan memetik saksi berkata, letupan itu berlaku di tempat yang menyimpan bunga api.

Foto dan video yang disiarkan di media sosial menunjukkan kepulan asap hitam yang tebal di atas pasar dan apa yang kelihatan seperti satu siri letupan boleh didengari.

Sementara itu, pendakwa raya melancarkan siasatan ke atas pelanggaran mengenai stok barang mudah terbakar, pelanggaran piawaian keselamatan kebakaran dan kematian orang kerana kecuaian.

Secara keseluruhan, 200 anggota bomba dan pekerja perubatan dihantar ke tempat kejadian, serta jentera bomba dan peralatan tapak pembinaan.

Pekerja penyelamat menggunakan penggali untuk membersihkan runtuhan.

Bencana itu berlaku ketika negara dengan tiga juta penduduk itu masih pulih daripada Perang 2020 dengan Azerbaijan, yang berakhir dengan kekalahan teruk dan mencetuskan krisis politik. -AFP

See author's posts


Yusuf Abd Wahab Pengerusi CIDB baharu

AKUN GIMAN

SIBU:Perlantikan Ahli Parlimen Tanjung Manis, Ir Yusuf Abd Wahab sebagai Pengerusi Lembaga Pembangunan Industri Pembinaan Malaysia (CIDB) yang baharu adalah satu pengiktirafan buat Sarawak oleh Kerajaan Persekutuan.

Ir Yusuf berkata, kepercayaan dan tanggungjawab itu adalah satu amanah yang harus dipikul sebaik mungkin dalam menyumbang ke arah memperkasa dan memartabatkan lagi sektor pembinaan negara.

“Saya percaya dengan pengalaman yang ada dan berkat kerjasama serta sokongan semua, CIDB yang ditubuhkan di bawah Akta Lembaga Pembangunan Industri Pembinaan 1994 atau Akta 520 akan terus menjadi organisasi berwibawa, sejajar dengan tanggunjawabnya mengawal selia, membangunkan dan memudah cara industri pembinaan di Malaysia,” ujarnya.

Ir Yusuf dilantik sebagai Pengerusi CIDB yang baharu berkuatkuasa pada 1 Mei lalu.

Berkelulusan Ijazah Sarjana Muda Kejuruteraan Awam dari University of Nebraska-Omaha, Amerika Syarikat, Ir Yusuf berpengalaman luas selama 34 tahun dalam bidang kejuruteraan dan pernah menjadi pengarah untuk projek-projek infrastruktur kerajaan dan swasta.

Beliau kini merupakan Pengarah Jurutera Perunding Wahba Sdn. Bhd. Selain itu, beliau juga adalah ahli badan professional Lembaga Jurutera Malaysia (BEM), Institusi Jurutera Malaysia (IEM) dan Persatuan Penasihat Jurutera Malaysia.

Beliau juga menyandang beberapa jawatan penting termasuklah sebagai Pemegang Amanah di Lembaga Amanah Kebajikan Islam Kuala Rejang, Pengerusi The Paloh Muslim Charitable Trust Fund dan Panel Penasihat Program Kejuruteraan Awam, Universiti Malaysia Sarawak (UNIMAS).

Ahli Lembaga, barisan pengurusan dan kakitangan CIDB mengalu-alukan perlantikan Ir Yusuf dan mengucapkan setinggi-tinggi penghargaan kepada Dato’ Ir. Dr. Meor Abdul Aziz Osman atas khidmat bakti beliau sebelum ini.

See author's posts


Buda ‘angkat’ nama Sarawak

WIRA SARAWAK… Ketibaan Buda Anchah disambut meriah di Lapangan Terbang Antarabangsa Kuching, baru-baruini.

KUCHING: Kemenangan yang diraih atlet bina badan, Buda Anchah yang merangkul dua pingat emas pada Kejohanan Sukan Bina Badan dan Fizikal Asia ke-54 telah berjaya mengangkat nama Sarawak dalam sukan berkenaan.

Justeru, Menteri Belia, Sukan dan Pembangunan Usahawan, Dato Sri Abdul Karim Rahman Hamzah menzahirkan ucapan tahniah buat Buda Anchah yang telah mempamerkan aksi terbaik.

“Atlet bina badan yang berusia 50 tahun muncul juara dalam kategori lelaki 65 kilogram yang mana beliau berjaya mengalahkan Bichitra Nayak dari India dan Tran Bao Quoc Vuong dari Vietnam.

“Buda berjaya memenangi pingat emas keduanya dalam kategori lelaki (berumur 50 hingga 59 tahun bagi kategori berat sehingga 80 kilogram) di mana beliau telah mengalahkan finalis dari India, Suresh Kumar dan Sarvanan Hariram yang masing-masing menduduki tempat kedua dan ketiga.

“Ini adalah pencapaian hebat daripada atlet Sarawak di peringkat antarabangsa dan beliau  juga menunjukkan semangat ‘Agi Idup Agi Ngelaban!’,” tulisnya dalam hantaran di Facebook, semalam.

Sebelum ini, atlet bina badan tersebut berjaya menghadiahkan dua pingat emas dalam Kejohanan Bina Badan Asia Ke-54 di Maldives, Rabu lepas kepada seluruh rakyat negeri ini sempena sambutan Hari Sarawak.

Sementara itu, Buda turut menzahirkan harapan untuk dapat mengekalkan prestasi cemerlang sekali gus berazam meraih kejayaan serupa pada Kejohanan Bina Badan Dunia di Phuket,Thailand pada hujung tahun ini.

See author's posts


MBM anjur pertandingan cipta replika bangunan

PESERTA DIALUKAN… Adam Yii Siew Sang bersama jawatankuasa penganjur Pertandingan ‘Upcycle Ocean Trash Miri’ yang akan diadakan pada 17 September depan.

MIRI: Pertandingan ‘Upcycle Ocean Trash Miri’ merupakan satu pertandingan mencipta replika bangunan bertemakan mercu tanda bangunan baharu Majlis Bandaraya Miri (MBM) daripada sampah-sampah dari lautan akan diadakan pada 17 September 2022.

Datuk Bandar Miri, Adam Yii Siew Sang berkata, penyertaan pertandingan ini terbuka kepada pelajar dari sekolah rendah dan menengah dari Bandaraya Miri dan kawasan sekitarnya.

Katanya, semua peserta dikehendaki menyediakan replika model bertemakan ‘The Oil Barrel Building of Miri City Hall’ (mercu tanda), yang akan dipasangkan pada 16 September 2022 bermula 8.00 pagi hingga 4.00 petang.

“Replika akan mula dipamerkan, dipertandingkan dan dihakimi pada 17 September 2022 sementara majlis penyampaian hadiah dibuat pada 18 September 2022,” katanya.

Beliau yang juga Ahli Dewan Undangan Negeri (ADUN) Pujut dalam satu sidang media di sini semalam menambah, pertandingan ini menawarkan hadiah wang tunai dengan jumlah keseluruhan RM3,300.00, piala dan sijil.

“Juara akan membawa pulang wang tunai RM500.00, piala dan sijil (mengikut Tahap Anugerah), tempat Kedua membawa pulang wang tunai RM300.00, piala dan sijil (mengikut Tahap Anugerah) dan ketiga RM200.00, piala dan sijil (Mengikut Tahap Anugerah) dan lima peserta akan menerima saguhati RM100.00, piala dan sijil (Mengikut Tahap Anugerah).

“Selain itu, pihak Future Ocean Borneo PLT akan memilih satu replika yang menggunakan bahan terbuang dengan optimum, menepati tema, kemas dan menganugerahkan peserta dengan Anugerah SDG Future Ocean Borneo yang akan bawa pulang wang tunai RM300.00 dan sijil khas,” katanya lagi.

Pertandingan ini diadakan bersempena dengan ‘World Clean Up Day 2022’ dan Hari Malaysia Ke-59 yang jatuh pada 16 September 2022, tambahnya lagi.

Oleh ADUM LIU

See author's posts


Pelancongan dunia rugi AS$320 bilion

ISTANBUL: Pertubuhan Pelancongan Dunia Pertubuhan Bangsa-bangsa Bersatu (UNWTO) mengumumkan, kerugian sektor pelancongan mencecah AS$320 bilion untuk tempoh lima bulan pertama tahun 2020, berikutan penurunan jumlah pelancong antarabangsa sebanyak 56 peratus disebabkan Covid-19.

Jumlah kehilangan pendapatan pada Januari-Mei lebih tiga kali ganda kerugian semasa krisis ekonomi global 2009, kata agensi bernaung di bawah PBB itu pada Selasa, lapor agensi berita Anadolu.

“Barometer Pelancongan Dunia UNWTO menunjukkan sekatan pergerakan akibat wabak itu menyebabkan penurunan 98 peratus jumlah pelancong antarabangsa pada Mei jika dibandingkan dengan 2019,” tambahnya.

Setiausaha agung pertubuhan itu Zurab Pololikashvil berkata “data terbaru ini menjelaskan betapa pentingnya memulakan semula pelancongan sebaik sahaja keadaan selamat untuk melakukannya.”

Kerugian itu memberi risiko terhadap jutaan orang di seluruh dunia yang bergantung kepada pelancongan sebagai mata pencarian dan semua kerajaan mempunyai tanggungjawab untuk melindungi pekerjaan dan syarikat, katanya.

Sejak pertama kali dikesan di China pada Disember lalu, Covid-19 sudah menular ke sekurang-kurangnya 188 negara dan wilayah. Amerika Syarikat (AS), Brazil, India dan Rusia kini merupakan negara paling teruk diancam.- Bernama

See author's posts


Kerusi ditandingi Bersatu diketahui minggu ini

TAWAU: Parti Pribumi Bersatu Malaysia (Bersatu) Sabah akan memutuskan jumlah sebenar kerusi yang akan ditandinginya dalam Pilihan Raya Negeri pada 26 September sebelum akhir minggu ini, kata Ketua Badan Pimpinan Bersatu Sabah Datuk Seri Hajiji Noor.

“Kita masih ada masa lagi, tarikh 12 September (penamaan calon) lama lagi,” katanya ketika ditemui pemberita selepas majlis ramah mesra bersama pemimpin dan jentera Bersatu Kalabakan di sini.

Pada 1 Ogos, Hajiji dilaporkan berkata Bersatu Sabah mahu bertanding di 45 kerusi Dewan Undangan Negeri di Sabah.

Pada sidang media itu, Hajiji berkata Bersatu berhasrat meletakkan calon di dua kerusi DUN dalam Parlimen Kalabakan.

Beliau berharap tidak berlaku pertembungan kerusi antara rakan sekutu bagi mewujudkan peluang lebih baik bagi gabungan Perikatan Nasional memenangi PRN Sabah.

“Saranan saya, kita perlu sokong antara satu sama lain, Perikatan Nasional, Barisan Nasional dan rakan sekutu kita mesti bersatu hati,” katanya. – Bernama

See author's posts


33 terkandas dijadual tiba petang ini

KUCHING: Kumpulan warga Malaysia seramai 33 orang dijadual tiba di Lapangan Terbang Antarabangsa Kuala Lumpur pada jam 3.40 petang Rabu.

Penerbangan dari Dubai yang mengambil masa 7 jam 15 minit berolak pada awal pagi.

Warga Malaysia ini sudah terkandas di Nigeria selama beberapa bulan.

Salah seorang daripada mereka, Malcolm Goh mengucapkan terima kasih kepada Emirates kerana meluluskan penerbangan dari Lagos ke Dubai serta memberi setiap orang daripada mereka kit keselamatan.

Goh, seorang jurutera dasar laut, memaklumkan kepada pihak berkuasa berkenaan mengenai keadaan mereka pada awal bulan ini apabila terkandas sejak Februari akibat pandemik Covid-19.

Dia berharap mereka yang masih terkandas di Lagos akan dapat kembali ke tanah air dalam satu lagi penerbangan pada 25 Jun.

Namun masih belum lagi disahkan atau ditetapkan.

Oleh Connie Chieng

See author's posts


Korban taufan di Filipina meningkat

NOVELETA: Kematian akibat ribut tropika yang melanda Filipina melonjak kepada 98 mangsa, kata agensi bencana negara hari ini.

Mereka turut memaklumkan, harapan semakin tipis untuk mencari mangsa terselamat di kawasan paling teruk dilanda bencana.

Lebih separuh kematian adalah akibat banjir kilat dan tanah runtuh menyusuli ribut tropika Nalgae, yang memusnahkan perkampungan di pulau selatan Mindanao, Jumaat lalu.

Mindanao adalah bandar yang jarang menjadi sasaran lebih daripada 20 taufan yang melanda Filipina setiap tahun, tetapi ribut tropika yang melanda rantau itu cenderung meragut lebih banyak nyawa berbanding di Luzon serta bahagian tengah negara.

“Kami mengalihkan operasi kami daripada mencari dan menyelamat (SAR) kepada operasi carian kerana peluang untuk hidup selepas dua hari hampir tiada,” kata Ketua Pertahanan Awam wilayah Bangsamoro di Mindanao, Naguib Sinarimbo.

Jumlah kematian mungkin meningkat dengan agensi bencana negara merekodkan 63 orang masih hilang dalam laporan terbarunya manakala bilangan yang cedera turut bertambah.

Pasukan penyelamat memasuki lumpur dan timbunan sampah sarap untuk menjejaki lebih ramai mangsa yang terkorban.

Pada masa sama, penduduk yang terselamat meneruskan tugas menyayat hati untuk membersihkan kediaman yang diselaputi lumpur di bandar Noveleta, di selatan ibu negara, Manila.

“Sepanjang saya tinggal di sini, ini kali pertama kami mengalami banjir seperti ini,

“Saya sudah biasa banjir di sini tetapi ini paling teruk, saya amat terkejut,” kata Joselito Ilano, 55 yang rumahnya dinaiki air setinggi paras pinggang.

Taufan Nalgae mengakibatkan kampung banjir, memusnahkan tanaman dan menyebabkan gangguan bekalan elektrik di banyak wilayah ketika ia melanda seluruh Filipina.

Ia berlaku pada hujung minggu yang panjang sempena Hari ‘All Saints’ iaitu pada Selasa lalu, dengan jutaan rakyat Filipina mengembara untuk menziarah kubur orang tersayang.

Sebelum ini, saintis sudah mengeluarkan amaran mengenai taufan yang membawa maut dan mengakibatkan kemusnahan lebih ketara susulan dunia menjadi lebih panas disebabkan perubahan iklim.

Agensi ramalan cuaca negeri memberi amaran bahawa satu lagi ribut tropika sedang menuju ke arah Filipina walaupun Nalgae bergerak merentasi Laut China Selatan.

Sistem cuaca baharu boleh membawa lebih banyak hujan lebat dan kesengsaraan ke kawasan yang terjejas teruk oleh Nalgae.

Tanah runtuh dan banjir kilat berpunca dari lereng gunung yang kebanyakan pokoknya ditebang menjadi antara bahaya terbesar akibat ribut di Filipina sejak beberapa tahun kebelakangan ini.Pada April lalu, tanah runtuh dan banjir dicetuskan ribut tropika yang lain memusnahkan komuniti pertanian dan nelayan di wilayah tengah Leyte. – AFP

See author's posts


Unjuran pertumbuhan ekonomi kekal di landasan

TINJAUAN… Perdana Menteri Datuk Seri Ismail Sabri Yaakob ketika meninjau fasiliti di Stesen MRT Kampung Batu pada pelancaran MRT Laluan Putrajaya Fasa Satu baru-baru ini. Hadir sama Menteri Kewangan Tengku Datuk Seri Zafrul Tengku Abdul Aziz dan Menteri Pengangkutan Datuk Seri Dr Wee Ka Siong. • Foto BERNAMA

KUALA LUMPUR: Unjuran pertumbuhan ekonomi Malaysia di antara 5.3 peratus dengan 6.3 peratus bagi tahun ini masih kekal berada di landasan, kata Menteri Kewangan, Tengku Datuk Seri Zafrul Abdul Aziz.

Beliau berkata bagaimanapun, situasi boleh berubah justeru kerajaan sentiasa memantau kemajuan dalam ekonomi.

“Kita perlu terus memantau kemajuan itu untuk memastikan tindak balas monetari dan fiskal yang wajar telah dilakukan untuk menjamin ekonomi kita semakin berkembang walaupun menghadapi cabaran.

“Ia akan menjadi dugaan bukan hanya buat Malaysia malah ekonomi lain di dunia kerana kita menghadapi cabaran semasa,” katanya kepada pemberita selepas pelancaran MRT Laluan Putrajaya Fasa Satu di Stesen Kampung Batu di sini pada Khamis.

Beliau berkata demikian ketika ditanya sama ada ekonomi Malaysia akan mengalami kemerosotan atau sebaliknya memandangkan kebimbangan mengenai kemelesetan semakin meningkat di Amerika Syarikat (AS).

Tengku Zafrul berkata, unjuran ekonomi AS yang disemak semula masih tidak menunjukkan berlakunya kemelesetan sebaliknya pertumbuhan Keluaran Dalam Negara Kasar (KDNK) menjadi sederhana.

“Malaysia, sebagai sebuah ekonomi yang kecil dan terbuka, secara jelasnya terkesan dengan pertumbuhan yang dicapai oleh negara-negara maju seperti AS, di Eropah dan China,” katanya.

Mengenai inflasi, beliau berkata, Malaysia masih berada dalam lingkungan unjuran 2.3 peratus hingga 3.3 peratus bagi 2022.

Terdahulu, pelancaran MRT Laluan Putrajaya Fasa Satu itu disempurnakan oleh Perdana Menteri Datuk Seri Ismail Sabri Yaakob yang kemudiannya menaiki MRT Laluan Putrajaya dari Stesen Kampung Batu ke Stesen Sri Damansara Sentral di sini.

– Bernama

See author's posts


Penduduk dunia di ambang kebuluran

ROM: Agensi makanan Pertubuhan Bangsa-Bangsa Bersatu (PBB) menyatakan semalam jumlah orang di ambang kebuluran di 43 negara sudah bertambah kepada 45 juta, sedang kelaparan akut makin berleluasa di seluruh dunia.

Lonjakan daripada 42 juta orang pada awal tahun ini sebahagian besarnya disebabkan oleh penilaian keselamatan makanan yang mendapati lagi tiga juta orang berdepan masalah kebuluran di Afghanistan, menurut Program Makanan Sedunia (WFP).

“Berpuluh-puluh juta orang hampir putus harapan. Kita menyaksikan konflik, perubahan iklim dan Covid-19 yang meningkatkan jumlah mereka yang sangat kelaparan,” Pengarah Eksekutif WFP David Beasley dilaporkan sebagai berkata.

“Data terkini menunjukkan kini terdapat lebih 45 juta orang menuju ke ambang kebuluran,” katanya selepas mengadakan lawatan ke Afghanistan, di mana WFP menambah bantuan untuk hampir 23 juta orang.

“Kos bahan api meningkat, harga makanan melambung tinggi, baja lebih mahal dan semua ini membawa kepada krisis baru seperti yang berlaku sekarang di Afghanistan, serta darurat berlarutan seperti di Yaman dan Syria,” tambahnya.

WFP menyatakan kos mengelakkan kebuluran di seluruh dunia kini berjumlah tujuh bilion dolar, naik daripada 6.6 bilion dolar seperti yang dianggarkan pada awal tahun.

Badan itu bagaimanapun memberi amaran bahawa aliran pendanaan tradisional kini sudah menjangkaui hadnya.

Keluarga-keluarga yang berdepan masalah kekurangan makanan akut “terpaksa membuat pilihan yang memusnahkan”, seperti mengahwinkan anak-anak mereka lebih awal, hentikan mereka daripada persekolahan atau memberi mereka makan belalang, daun liar atau kaktus.

Kemarau berkali-kali di Afghanistan dengan kemelesetan ekonomi mendorong keluarga-keluarga ke ambang kebuluran, manakala sekitar 12.4 juta orang di Syria tidak tahu dari mana makanan seterusnya akan datang – lebih tinggi berbanding mana-mana tempoh sepanjang konflik sedekad lamanya.

Jumlah meningkat isu kelaparan akut juga dilihat di Habsyah, Haiti, Somalia, Angola, Kenya, dan Burundi, menurut agensi itu yang berpangkalan di Rom. –AFP

See author's posts


Impian jadi kenyataan

PENANTIAN Penduduk di sini untuk melihat  Lapangan Terbang Mukah (LTM) baharu yang siap awal tahun ini beroperasi akhirnya menjadi kenyataan.

Peristiwa manis itu diterjemahkan dengan penerbangan yang pertama berlepas daripada  infrastruktur mega bernilai RM435.9 juta berkenaan pada pagi semalam.

Penerbangan MH3414 ke Kuching itu berlepas pada 10.25 pagi yang membawa dua penduduk tempatan Mukah dan seorang dari Kuching.

Sebelum itu, pesawat tersebut juga datang dari Kuching membawa tujuh penumpang  tiba pada sekitar 10.00 pagi semalam.

Pada lazimnya, ketibaan sesuatu yang baharu itu atau julung kali  akan disambut dengan penuh simbolik iaitu upacara pancutan air kepada pesawat berkenaan sejurus mendarat di landasan.

Simbolik itu disaksikan Ahli Dewan Undangan Negeri (ADUN) Tellian, Yussibnosh Balo, dan ADUN Balingian, Abdul Yakub Arbi yang juga menyambut ketibaan penumpang dari Kuching itu.

Kedua-dua ADUN itu percaya pembukaan LPBM  akan membawa banyak impak positif terhadap pembangunan di kawasan ini dan Bahagian Mukah, amnya.

Jelas Yakub,  ia adalah kemudahan infrastruktur yang dirancang oleh Kerajaan Sarawak untuk kesejahteraan rakyat.

“Ini adalah projek semasa Tun Pehin Sri Taib Mahmud lagi dan kini diteruskan oleh Ketua Menteri Datuk Patinggi Abang Johari Tun Openg.

“Lapangan terbang baharu akan menyediakan peluang perkerjaan kepada penduduk tempatan terutama dari segi pengangkutan udara.

“Sebelum ini, kita perlu ke Sibu dan memerlukan perjalanan darat yang agak jauh dari sini.

“Kemudahan infrastruktur ini mampu mempercepatkan lagi pembangunan di kawasan kita, ia adalah dirancang oleh Kerajaan Sarawak dan terima kasih Kerajaan Negeri dan  Kerajaan Gabungan Parti Sarawak (GPS),” ujar Yakub.

Sementara itu, Yussibnosh percaya pihak berkaitan akan sentiasa meningkatkan kemudahan itu sesuai dengan perkembangan semasa.

Apabila diajukan soalan tentang kemungkinan pesawat-pesawat syarikat lain yang akan menggunakan Lapangan Terbang tersebut kelak, beliau tidak menolak kemungkinan ia boleh berlaku.

“Terima kasih dan syukur atas pembukaan hari ini (semalam) dan harapan untuk melihat pesawat yang lebih besar seperti ATR akan menjadi kenyataan berikutan kerjasama pihak terbabit seperti Penerbangan Awam Malaysia (CAAM), Malaysia Airport Holding Berhad (MAHB) dan MasWing.

“Kita difahami bahawa bilangan penumpang adalah meng ikut keperluan yang ada.

“Seandai pesawat lain yang ingin menggunakan kemudahan di sini, mereka perlu memohon kepada pihak berkuasa untuk mendapat kebenaran mendarat.

“Saya difahamkan perkhidmatan yang sedia ada adalah mengikut standard  seperti bilangan kakitangan dan sebagainya.

“Sudah semestinya kita mengharapkan ia akan bertambah atau berkembang dari semasa ke semasa,” ujar Yussibnosh.

Turut hadir, Pengarah CAAM Wilayah Sarawak, Ling Swee Ing, Pengurus CAAM LTM, Mohd. Abd Hafiz@Talim Tepong dan kakitangan LTM termasuk pengendali pesawat berkenaan.

Terletak sekitar tujuh kilometer dari Pusat Bandar Mukah, LTM itu mempunyai sebuah landasan sepanjang 1.5 kilometer dengan lebar 30 meter.

LTM baharu itu juga mempunyai keluasan bangunan terminal adalah 3500 meter persegi dengan kapasiti 204 penumpang pada waktu puncak berbanding LTM Lama yang hanya boleh memuat 40 penumpang sahaja.

Majlis Penyerahan Projek Siap Pembinaan LTM baharu itu disempurnakan Pengurus Wilayah Tengah Jabatan Kerja Raya (JKR) Sarawak, Ir Anding Unchi

kepada Eksekutif Kanan Operasi MAHB, Abang Ya’kub Abang Joss  yang mewakili Kementerian Pengangkutan Malaysia pada 26 April lalu.

Oleh HENRY B SIYU

See author's posts


HASIL USAHAWAN TERLONJAK

KUALA LUMPUR: Institut Keusahawanan Negara Bhd (INSKEN) melalui dua program bimbingannya telah berjaya melonjakkan hasil keseluruhan 55 usahawan sebanyak RM1.56 juta selepas empat bulan.

Dua program berkenaan adalah INSKEN Bumiputera Business Coaching (IBBC) Homestay dan Bumiputera Business Enhancement Programme (BBEP).

Menteri Pembangunan Usahawan dan Koperasi (MEDAC) Datuk Seri Wan Junaidi Jaafar berkata ilmu keusahawanan dan kemahiran perniagaan yang diberi melalui kaedah bimbingan selama empat bulan mulai September hingga Disember tahun lepas telah membantu meningkatkan hasil jualan mereka.

“Program sokongan seperti IBBC dan BBEP ini dilengkapi dengan latihan dan bimbingan secara holistik serta dipantau bagi memastikan skala kemahiran perniagaan dapat ditingkatkan untuk berdepan dengan pelbagai cabaran yang bakal mendatang,” beliau berkata demikian dalam satu kenyataan semalam.

Wan Junaidi sebelum itu merasmikan Majlis Penyerahan Sijil Program IBBC Homestay dan BBEP Kohort 7, 2020 di Kota Bharu, Kelantan.

Beliau menyeru para usahawan untuk terus menuntut ilmu keusahawanan agar dapat memajukan perniagaan serta bersaing di peringkat yang lebih tinggi.

Program IBBC dan BBEP telah berjaya mencapai petunjuk prestasi utama (KPI) yang ditetapkan apabila 50 peratus daripada peserta IBBC Homestay serta 52 peratus daripada peserta BBEP Kohort 7, 2020 dapat meningkatkan hasil jualan perniagaan masing-masing di antara 20 peratus hingga melebihi 100 peratus. – Bernama

See author's posts


Kikis persepsi lama wanita sebagai suri rumah semata-mata

KUCHING: Kikis persepsi kuno masyarakat terhadap peranan tradisional wanita sebagai suri rumah.

Itu kata Timbalan Menteri di Jabatan Premier Sarawak (Undang-Undang, MA63, Perhubungan Negeri-Persekutuan), Datuk Sharifah Hasidah Sayeed Aman Ghazali yang mahu tanggapan itu diubah.

“Persepsi ini harus ditangkis kerana wanita turut mempunyai banyak kelebihan dalam apa juga bidang yang mereka ceburi,” katanya.

Beliau berkata demikian ketika berucap pada majlis perasmian persidangan Usahawan Wanita DEWANITA DUBS 2022 di sebuah hotel di sini, hari ini.

Sharifah Hasidah berkata, Sarawak telah mencapai kejayaan besar dalam meningkatkan pemerkasaan ekonomi wanita, penyertaan politik, kepemimpinan dan kuasa membuat keputusan.

Katanya, wanita memainkan peranan penting dalam pertumbuhan ekonomi sesebuah negara.

“Walaupun ramai dalam kalangan wanita di Sarawak telah berjaya, namun kita memerlukan lebih banyak lagi.

“Kita perlukan lebih ramai wanita untuk berjaya. Saya tahu terdapat ramai yang terlibat dalam keusahawanan dan kepemimpinan tetapi potensi sebenar mereka masih perlu dicungkil,” katanya.

Mengulas mengenai persidangan itu, ia merupakan anjuran Dewanita DUBS Sarawak dan telah mengumpulkan wanita dalam bidang perniagaan dan ahli Dewanita DUBS di seluruh negeri ini.

Beliau berharap program itu menjadi platform untuk usahawan wanita belajar, berkongsi dan memperkasakan satu sama lain semasa masa sukar dan untuk bangkit bersama membina perniagaan yang berjaya.

Oleh NUR AIN OTSMAN

Keterangan gambar

Simbolik…. Datuk Sharifah Hasidah Sayeed Aman Ghazali memecahkan belon sebagai tanda gimik perasmian persidangan Usahawan Wanita DEWANITA DUBS 2022 di sebuah hotel di Kuching, hari ini.

See author's posts


Tiada peminat, tiada masalah buat Serena

SERENA Williams mengabaikan ketiadaan peminat untuk mencatat kemenangan selepas berehat enam bulan kerana  pademik Covid-19 semalam, mengalahkan Bernarda Pera dalam tiga set di kejohanan WTA, Terbuka Top Seed di Kentucky.

Williams, yang sebelum hari Selasa tidak bermain dalam perlawanan kompetitif sejak penampilan dalam Piala Fed pada bulan Februari, bangkit daripada ketinggalan untuk mengalahkan pemain nombor 60 dunia dari Amerika Syarikat, Pera 4-6, 6-4, 6-1 dalam masa dua jam dan 15 minit di Top Seed Kelab Tenis di Lexington.

Kemenangan pusingan pertama bekas pemain nombor satu dunia itu dilangsungkan dalam arena kosong. Kejohanan minggu ini – acara WTA pertama di AS sejak wabak Covid-19 – berlangsung tanpa penonton.

Williams, 38, kemudian mendedahkan bahawa persekitaran tenang sesuai dengan permainannya.

“Suasana yang sangat tenang, sangat dingin,” kata Williams.

“Saya tidak boleh berkata bahawa saya tidak menyukainya. Saya tidak keberatan sama sekali. Saya telah melalui banyak perkara dalam karier saya dan ini sama sekali berbeza. Saya rasa saya menang hari ini kerana saya tenang buat kali pertama dalam karier saya .

“Ia mengingatkan saya pada zaman junior saya. Sesuatu yang nostalgia tentangnya. Saya agak menikmatinya.”

Juara perseorangan Grand Slam 23 kali itu kelihatan seperti akan tersingkir awal dalam set kedua, tetapi bangkit daripada ketinggalan  0-40 untuk menyamai kedudukan 4-4 sebelum bertahan dan akhirnya memenangi set tersebut.

“Saya baru tahu saya boleh melakukan yang lebih baik,” kata Williams. “Itu permainan yang menarik. Saya hanya harus membiasakan diri dengan permainannya sedikit. Dia bermain dengan sangat baik.”

Williams kini akan bermain menentang kakak beliau Venus Williams yang menewaskan Victoria Azarenka dari Belarus 6-3, 6-2. Kejohanan WTA minggu ini adalah yang pertama diadakan di Amerika Syarikat sejak wabak Covid-19 menutup musim tenis awal tahun ini. – AFP

See author's posts


Pendekatan terbaik pendidikan untuk anak-anak

KUCHING: Ibu bapa dan penjaga perlu bersama dengan Jabatan Kemajuan Masyarakat (KEMAS) dan agensi lain dalam mencari dan memastikan pendekatan terbaik untuk anak-anak mendapat pendidikan sempurna.

Ahli Dewan Undangan Negeri (ADUN) Demak Laut, Dr. Hazland Abang Hipni berkata, menerusi Bengkel Keibubapaan ini, ianya merupakan platform terbaik untuk berkongsi ilmu antara jabatan serta agensi yang dijemput bersama-sama dengan ibu bapa atau penjaga.

“Antara objektif pelaksanaan bengkel ini ialah mewujudkan kesinambungan pendidikan awal kanak-kanak Tabika dan di rumah dan memberikan pengetahuan dan kemahiran kepada ibu bapa atau penjaga dalam bidang pendidikan anak-anak.

“Selain itu, ia memberikan pengetahuan dan kemahiran kepada ibu bapa atau penjaga dalam menyediakan makanan sihat dan berkhasiat sertta amalan pemakanan yang baik untuk anak-anak dan memberi kesedaran kepada ibu bapa atau penjaga mengenai kepentingan perkembangan kanak-kanak berumur 0 hingga enam tahun.

“Juga, meningkatkan kefahaman mengenai peranan dan tanggungjawab mereka terhadap anak-anak dan memberikan pendedahan berkenaan isu-isu semasa,” katanya.

Beliau berkata demikian semasa berucap dalam Majlis Penangguhan Bengkel Keibubapaan anjuran Jabatan Kemajuan Masyarakat (KEMAS) Bahagian Kuching di Pusat Konvensyen  Demak baru-baru ini.

Bengkel kali ini melibatkan penyertaan 730 orang iaitu  41 buah kelas Tabika dengan kanak-kanak seramai 690 orang dan dua buah Taska dengan kanak-kanak seramai 42 orang.

Beliau turut menyeru ibu bapa dan penjaga supaya terus memberikan sokongan kepada pendidikan awal kanak-kanak sama ada di peringkat Tabika mahupun Taska untuk memastikan anak-anak mendapat pendidikan terbaik demi masa depan mereka.

Oleh Nur Ain Otsman

See author's posts


Jangan balik kampung – Gerawat

JIKU JUGUONG

MARUDI: Rumah terbuka Hari Raya dan Gawai tidak dibenarkan oleh Jawatankuasa Pengurusan Bencana Negeri (JPBN) dalam tempoh Perintah Kawalan Pergerakan Bersyarat (PKPB) yang berkuatkuasa sehingga 9 Jun depan untuk mencegah penularan Covid-19.

Timbalan Speaker Dewan Undangan Negeri (DUN) Sarawak Dato Gerawat Gala berkata rakyat yang duduk di bandar tidak dibenarkan ke balik ke rumah panjang semasa Gawai untuk mencegah risiko jangkitan Covid-19.

Kita tidak mahu wabak in menular kepada ibu-bapa dan sanak saudara kita di Kampung sebab rumah panjang di kawasan pedalaman masih dalam Zon Hijau dari jangkitan virus tersebut.

Jelasnya ramai orang- orang tua dan anak-anak kecil di rumah panjang adalah golongan yang berisiko tinggi untuk dijangkiti virus berkenaan.

Katanya hanya tahun ini kita perlu berkorban dengan tidak balik berhari raya dan bergawai di kampung atau rumah panjang demi keselamatan keluarga sendiri selain menjimatkan pembelanjaan dalam keadaan ekonomi kita yang sangat mencabar.

“Kalau kita sayangkan kepada ahli keluarga dan saudara mara kita di kampung dan rumah panjang, kita perlu patuh dengan arahan kerajaan dengan tidak balik ke kampung pada perayaan kali ini,”

“Kita boleh balik ke kampung dan bertemu dengan ahli keluarga kita pada tahun depan,” katanya.

Dato Gerawat Gala yang juga Ahli Dewan Undangan Negeri ( ADUN) N.78 Mulu juga mengingatkan rakyat supaya tidak berkunjung musim perayaan ini dan mengadakan rumah terbuka demi menjaga keselamatan dan kesihatan kita.

“Kita perlu bertindak dengan bijak dan bukan dikuasai emosi dan suka-suka,” tambahnya ketika dihubungi Utusan Sarawak tentang sambutan perayaan tahun ini.

Menurutnya beliau sebagai Pengerusi Jawatankuasa Kerja Majlis Perayaan Gawai Peringkat Negeri 2020 pun telah dirahkan untuk membatalkan majlis tersebut selaras dengan arahan Jabatan Kesihatan Malaysia (JKM).

See author's posts


Warga tempatan mula selesa dengan pembelian online

MUKAH: Kebelakangan ini penduduk tempatan
sudah mulai membiasakan diri untuk mendapatkan barang keperluan melalui atas
talian.

Walaupun bagi segelintir orang tempatan
menganggap  perkembangan itu   sesuatu yang baharu, terutama sekali bagi
yang sudah berusia, namun  mereka tetap  menerimanya dengan penuh kelegaan.

Bagi golongan ini saluran yang
sering digunapakai adalah pesanan melalui WhatsApp, manakala pembayaran samaada
melalui atas talian atau bayaran tunai waktu terima (COD) bagi  penjual yang ada perkhidmatan penghantaran ke
rumah.

Adalah  difahamkan penggunaan atas talian untuk
mendapat keperluan harian  itu mencapai
ke tahap yang tertinggi  bagi penduduk di
sini semenjak Perintah Kawalan Pergerakan(PKP) berkuatkuasa sebulan  yang lalu.

Hampir semua barang yang boleh
diperolehi dengan kaedah  dalam talian
ini iaitu dari bahan basah hingga ke makanan
seperti nasi bungkus, kuih-muih dan sebagainya.

Malah buah asam paya yang
biasanya hanya didapati di Pasar Tamu bagi Bandar Mukah, namun kini ia juga
boleh ditempah melalui atas talian.

Sebelum ini, bagi penduduk luar
bandar  penggunaan ‘online’ untuk
memasarkan sesuatu produk hanya  di
kalangan generasi muda sahaja, akan tetapi kini penggunaannya lebih meluas iaitu
ke  pelbagai peringkat usia, samaada
dikendalikan sendiri atau dengan bantuan orang lain.

See author's posts


Kebun komuniti bantu golongan B40

KUALA LUMPUR: Program Kebun Komuniti yang memberi peluang kepada peserta mengusahakan tanaman jangka pendek terutama sayur-sayuran, kini sedang rancak dijalankan di seluruh negara.

Menteri Pertanian dan Industri Makanan Datuk Seri Dr Ronald Kiandee berkata program di bawah Pelan Jana Semula Ekonomi Negara (PENJANA) itu menyediakan peruntukan RM10 juta yang memanfaatkan 800 komuniti dan 12,000 penyertaan individu baharu dalam program pertanian bandar.

“Kita (kerajaan) harap peruntukan ini akan membantu pengeluaran makanan serta memastikan keselamatan makanan adalah terjamin walau dalam keadaan negara dilanda pandemik Covid-19,” katanya pada persidangan Dewan Rakyat semalam.

Beliau menjawab soalan tambahan Ahmad Fahmi Mohamed Fadzil (PH-Lembah Pantai) mengenai perkembangan peruntukan RM10 juta PENJANA bagi membantu kumpulan petani berpendapatan rendah kategori B40.

Mengulas lanjut, Kiandee berkata menerusi PENJANA, kerajaan turut memperuntukan RM350 juta di bawah Dana Pembiayaan Mikro Kredit Agro Makanan bagi merancakkan kembali industri pengeluaran makanan negara yang terjejas akibat pandemik Covid-19.

Mengenai perancangan kerajaan untuk mengurangkan kebergantungan negara terhadap beras impot, Kiandee memaklumkan bahawa menerusi Rancangan Malaysia Ke-12 (RMK-12), kerajaan menumpukan usaha meningkatkan tahap pengeluaran beras negara daripada 70 peratus kepada suatu tahap yang lebih tinggi.

“Pada ketika ini tahap sara diri (SSL) beras adalah 70 peratus bermaksud negara mampu menampung 70 peratus permintaan beras dalam negara manakala 30 peratus lagi adalah beras impot,” katanya.

Kiandee yang juga Ahli Parlimen Beluran berkata demikian ketika menjawab soalan tambahan Datuk Salim Sharif (BN-Jempol) yang ingin tahu sejauh mana teknologi pertanian mampu meningkatkan pengeluaran beras negara.

Kepada soalan asal Ahmad Fahmi, Kiandee berkata antara program yang dijalankan adalah menyediakan program latihan jangka pendek dan jangka panjang bagi melahirkan pekerja mahir serta usahawan pertanian menggunakan teknologi terkini melibatkan golongan belia berumur 18 hingga 40 tahun.

“Kerajaan juga mengintegrasikan teknologi pertanian moden seperti penggunaan robot (agro robotik), penderia (sensor), pertanian tepat (precision farming), dron, pembangunan data pertanian, aplikasi berasaskan Internet of Things dan model kilang tanaman,” katanya.- Bernama

See author's posts


Dakwaan ramai warga Bangladesh diberi MyKad tidak benar

KUALA LUMPUR: Jabatan Pendaftaran Negara (JPN) menafikan dakwaan yang sedang tular di media sosial dan aplikasi WhatsApp, kononnya ramai warga Bangladesh diberikan kad pengenalan (MyKad) menjelang pilihan raya.

Dalam satu kenyataan, JPN menegaskan dakwaan tersebut tidak benar sebaliknya MyKad hanya dikeluarkan kepada individu warganegara Malaysia yang layak sahaja, berdasarkan peruntukan perundangan.

“JPN juga ingin menjelaskan bahawa paparan MyKad yang ditularkan dan didakwa milik warga Bangladesh itu adalah tidak benar. Sebaliknya beliau adalah seorang warganegara Malaysia yang sah.

“Beliau telah diambil sebagai anak angkat secara sah dari sudut undang-undang, dan dibesarkan oleh satu keluarga cina sejak dari lahir lagi. Malah isu ini telah dilaporkan oleh pihak media yang menjelaskan bahawa individu tersebut adalah warganegara Malaysia,” menurut kenyataan itu.

Menurut kenyataan JPN, satu laporan polis telah dibuat pihaknya pada 23 Oktober lepas, memandangkan dakwaan itu bukan sahaja menjatuhkan imej dan menjejaskan kredibiliti jabatan itu, malah boleh mencetuskan kebimbangan awam.

“Laporan tersebut dibuat supaya pihak polis boleh menjalankan siasatan, terhadap mana-mana pihak yang didapati menyebarkan dakwaan palsu berkenaan,” katanya.

JPN turut mengingatkan orang ramai, supaya menyemak kesahihan sesuatu maklumat sebelum berkongsi mengenainya dan tindakan undang-undang akan diambil kepada mana-mana individu, yang didapati menyebarkan maklumat palsu.

Sebarang pertanyaan, orang ramai boleh menghubungi Unit Komunikasi Korporat JPN di talian 03-88807077 atau e-mel pro@jpn.gov.my. – Bernama

See author's posts


Ahli KPDRM berpeluang jadi usahawan

KUALA LUMPUR: Ahli Koperasi Polis Diraja Malaysia Berhad (KPDRM) berpeluang untuk menjadi usahawan susulan permeteraian memorandum persefahaman (MoU) antara koperasi itu dengan Hyrax Oil Sdn Bhd, pengeluar minyak transformer dan pelincir Malaysia.

Pengerusi KPDRM, Datuk Seri Ayub Yaakob berkata, MOU itu melibatkan pengeluaran pelbagai minyak pelincir automobil dan minyak transformer yang akan dijual sebagai produk KPDRM.

“Ini sejajar dengan usaha kami untuk mempelbagaikan perniagaan kami, yang, sebelum ini banyak bergantung kepada kemudahan kredit.

“Menerusi inisiatif ini, pelbagai produk akan dihasilkan dalam masa beberapa bulan akan datang dan kemudiannya dipasarkan serta dijual sebagai produk KPDRM,” katanya.

Ayub berkata ahli koperasi boleh menjadi ejen jualan produk tersebut yang seterusnya membantu mereka meningkatkan pendapatan selain mengasah kemahiran keusahawanan mereka.

Menurutnya, inisiatif itu dijangka membawa manfaat langsung dan tidak langsung kepada kira-kira 103,138 ahli koperasi kerana ia akan membantu menjana pendapatan isi rumah dan dividen daripada keuntungan.

KPDRM ditubuhkan pada 24 April 1928, yang bertujuan mengurangkan bebanan kewangan anggota polis menerusi tawaran kemudahan kredit.

Bagaimanapun, koperasi itu kemudiannya telah meneroka ke pelbagai sektor lain termasuk pendidikan, pembinaan, penerbangan, logistik dan perjalanan.

MoU itu dimeterai oleh Setiausaha KPDRM Datuk Haji Rosli Din dan Ketua Pegawai Operasi Hyrax Oil Adlan Ariff.- Bernama

See author's posts


Pemain pelancongan desa digesa mohon PTF PENJANA

KUALA LUMPUR: Kementerian Pelancongan, Seni dan Budaya menggesa pemain pelancongan agar memohon skim Pembiayaan Pelancongan (PTF) Pelan Jana Semula Ekonomi Negara  (PENJANA) bernilai RM1 bilion untuk kekal kompetitif dalam norma baharu semasa pandemik Covid-19.

Menterinya, Datuk Seri Nancy Shukri berkata, skim itu bertujuan untuk mengekalkan keupayaan dan meningkatkan daya saing Perusahaan Kecil dan Sederhana (PKS) serta syarikat mikro tempatan, selain membantu mereka yang terkesan akibat pandemik tersebut.

“PKS boleh menghubungi dan memohon dengan 12 institusi kewangan yang menyertai skim tersebut termasuk Maybank Islamic Berhad, Bank Simpanan Nasional, Public Bank Berhad dan SME Bank.

“Skim itu menawarkan pembiayaan bernilai sehingga RM75,000 bagi syarikat mikro dan sehingga RM300,000 bagi PKS dengan faedah 3.5 peratus setahun bagi tempoh tidak lebih daripada tujuh tahun,” katanya kepada pemberita selepas sesi perangkaian dengan pemain industri mengenai skim PTF, di sini, semalam.

PKS dan syarikat mikro yang memenuhi kriteria kelayakan SME Corp Malaysia, atau yang berlesen atau berdaftar di bawah kementerian itu dalam sektor pelancongan teras dan berkaitan pelancongan layak memohon skim pembiayaan tersebut.

Nancy berkata, kerajaan mahu membantu pemain industri yang sedang bergelut selain mengelakkan pemberhentian pekerja disebabkan tekanan ekonomi dan lanjutan Perintah Kawalan Pergerakan (PKP).

“Apa yang kita mahu lakukan sebagai sebuah kerajaan adalah untuk melihat lebih ramai orang menambah pendapatan mereka. Selain daripada itu, kita mahu industri mengekalkan pekerja mereka (bekerja) kerana anda boleh lihat ada sesetengah orang cuba untuk membuang pekerja mereka.

“Kami tidak mahu itu berlaku, itulah sebabnya program Subsidi Upah diperkenalkan menerusi Program Pembangunan Sumber Manusia (HRDF) untuk membantu dan memastikan orang ramai mempunyai pekerjaan,” katanya.

Menurutnya, industri pelancongan tempatan mula pulih sedikit demi sedikit daripada kesan pandemik.

“Kita menjangkakan kerugian perbelanjaan pelancong bagi separuh kedua tahun ini kurang daripada anggaran (RM45 bilion) dari Januari hingga Jun,” katanya. – Bernama

See author's posts


“Seronok jumpa pelajar” – kata Rodiyah

“Alhamdulillah awal pagi seronok kamek berjumpa pelajar SK Tanjung Pisang Selangking di Program Pemimpin Bersama Rakyat bertempat  di Kampung Tanjung Pisang, Simunjan”.

Itu antara coretan calon muka baharu GPS untuk kerusi Parlimen Batang Sadong, Rodiyah Sapiee dalam facebooknya.

Rodiyah berkata, beliau sempat mengadakan perjumpaan dengan pelajar terbabit sementara menunggu ketiibaan Premier Sarawak, Datuk Patinggi Tan Sri Abang Johari Tun Openg untuk program Pemimpin Bersama Rakyat di Kampung Tanjung Pisang Simunjan.

See author's posts


Demak Laut punyai banyak tempat menarik

KUCHING: Penganjuran Program Bicara Ilmu ‘Jana Pendapatan Dengan Aplikasi Smartphone’ di Kampung Bako Hulu di sini amat bertepatan.

Hal ini kerana di kawasan Dewan Undangan Negeri (DUN) Demak Laut mempunyai banyak tempat menarik yang boleh diketengahkan khususnya dalam meningkatkan ekonomi sektor pelancongan.

Ahli Dewan Undangan Negeri (ADUN) Demak Laut, Dr Hazland Abang Hipni berkata, salah satu tempat pelancongan yang sangat terkenal di dunia ialah Taman Negara Bako yang terkenal dengan keindahan hidupan flora dan fauna yang boleh dipromosikan sebagai tempat tumpuan utama pelancong dalam dan luar negara.

“Kami di Bako mempunyai banyak produk pelancongan yang boleh dipasarkan menerusi telefon pintar iaitu Taman Negara Bako, Pulau Lakir, Sungai Bako yang mempunyai hidupan liar seperti buaya yang dijadikan tarikan pelancongan.

“Begitu juga dengan kampung nelayan seperti Kampung Bako yang berusia 150 tahun dengan jumlah rumah lebih seribu buah dan penduduknya lebih 6,000 orang.

“Asal Demak Laut hanya dengan dua buah kampung iaitu Kampung Muara Tebas dan Kampung Jernang yang kini hanya tinggal lama selepas mengalami pembangunan pesat,” katanya semasa berucap pada Program Bicara Ilmu ‘Jana Pendapatan Dengan Aplikasi Smartphone’ di Kampung Bako Hulu, di sini baru-baru ini.

Terdahulu, Dr Hazland bersama dengan Menteri Pembangunan Usahawan dan Koperasi, Dato’ Sri Dr Wan Junaidi Tunku Jaafar dan beberapa ketua jabatan di bawah Kementerian Pembangunan Usahawan dan Koperasi melawat Tapak Pemprosesan Belacan di Kampung Bako Hulu.

Oleh Nur Ain Otsman

See author's posts


Penggunaan VAR sulung di Liga Juara-Juara Asia

Penggunaan Pembantu Pengadil Virtual (VAR) sulung di Liga Juara-Juara Asia akan bermula September depan, kata para pegawai semalam, ketika persaingan itu akan dimulakan semula selepas enam bulan ditangguhkan berikutan Covid-19.

VAR telah diperkenalkan dalam pertandingan di seluruh dunia dari Liga Perdana hingga Piala Dunia 2018, tetapi keputusannya sering menimbulkan kontroversi.

Teknologi itu akan digunakan dari peringkat suku akhir Liga Juara-Juara tahun ini, persaingan kelab Asia teratas, kata Konfederasi Bola Sepak Asia (AFC) dalam satu kenyataan.

Perlawanan suku akhir untuk pasukan Zon Barat berlangsung pada 30 September depan dan untuk pasukan Zon Timur pada 25 November nanti, dengan satu perlawanan final pada 5 Disember nanti.

AFC mengatakan keputusan itu menunjukkan “komitmennya untuk memastikan pengadil Asia terus menetapkan tanda aras baru”.

VAR digunakan dalam bola sepak Asia untuk pertama kalinya di suku akhir Piala Asia 2019.

Liga Juara-Juara, yang menampilkan 32 pasukan dari Arab Saudi di barat hingga Jepun di Timur, ditangguhkan pada Mac lalu kerana sekatan perjalanan yang berkaitan dengan Covid-19 tetapi dijadualkan untuk dimulakan semula bulan depan. -AFP

See author's posts


Tiada pemindahan mangsa banjir di Kapit

KAPIT: Hujan yang berterusan menyebabkan beberapa kawasan di daerah ini dinaiki air, semalam.

Menurut Ketua Balai Bomba dan Penyelamat (BBP) Kapit, Erwandy Tugor, setakat tengah hari semalam, beberapa rumah di Kampung Muhibbah dinaiki air sedalam 0.2 hingga 0.3 meter.

“Setakat ini, tiada pemindahan mangsa dilakukan dengan trend air masih menaik,” jelasnya ketika dihubungi pemberita, semalam.

Jelasnya lagi, hasil pemantauan banjir seawal jam 8.15 pagi semalam mendapati beberapa rumah di Kampung Baru juga dinaiki air sedalam satu meter dengan trend air masih menaik.

“Bagi kawasan jalan masuk menuju ke Rumah John Ramba pula, air sedalam 0.3 hingga 0.5 meter dicatatkan.

“Bagaimanapun, air masih menunjukkan trend menaik,” ujarnya.

Oleh NURZILLA MOHAMAD

See author's posts


KMKK patut mantu mensia mayuh

SIMANGGANG: Organisasyen Ukai Dikuasa Perintah (NGO) enggau mayuh bengkah gerempung ba endur tu diperansang ngambika aktif ngatur aktiviti pengelantang pendiau ba kandang Sri Aman.

Penulung Menteri Pelajar, Inovasyen enggau Pemensang Pengelandik, Datuk Francis Harden Hollis madahka, pengawa ke baka nya sigi endang patut amat diatur dikena meransang raban oragnisasyen mantu pangan diri.

“Bala sida iya sigi endang diperansang nyereta sebarang pengawa pengelantang pendiau dikena mantu mensia mayuh ke dituntung penusah baka penusah angus, tanah tusur enggau iya ke bukai.

“Sida ke seranta mega patut diperati sereta ngena Organisasyen Ngemanahka Ulah (PMA) Chee Chuan Khor Simanggang nyadika chunto laban seruran ngatur aktiviti pengelantang pendiau ba Sri Aman,” ku iya.

Harden mansutka jaku munyi nya maya pengerami bejadi Program Segupong Kasih ba rumah PMA Chee Chuan Khor Simanggang di Sri Aman empai lama ke udah.

Kelimpah ari nya iya ti mega Kaban Kunsil Nengeri (ADUN) Simanggang nangkan Tuai Mensia Mayuh enggau Tuai Raban Bansa (KMKK) ba kandang menua nya ngambika seruran mantu pengelantang pendiau mensia mayuh ba kandang menua ke dijaga diri empu.

Ku iya, sida patut mantu nembiak redak ke dijaga sida empu nyaup minta bantu pengelantang pendiau ari ijinsi perintah ke besangkut paut enti nyema bala sida nya bedau ngaga pengawa ke baka nya.

“Nya siti ari tanggungpengawa KMKK ba pengawa manatu sebarang orang ke dijaga sida maya dituntung penusah.

“Nya kebuah, anang nejuka orang ke dipegai diri empu maya dituntung penusah sereta patut mantu sida ngulihka bantu ari Opis Pengelantang Pendiau,” ku iya.

Bisi 150 bengkah ruang bilik ke udah dipilih nerima bantu bakul pemakai beserimbai enggau Program Segupong Kasih nya.

See author's posts


Bayaran BSH Fasa 3 dibuat sebelum akhir Julai

KUALA LUMPUR: Bayaran Bantuan Sara Hidup (BSH) bagi Fasa 3 melibatkan penerima bukan di kawasan pendalaman di Semenanjung, Sabah dan Sarawak akan dibuat sebelum akhir Julai ini.

Menteri Kewangan, Tengku Datuk Seri Zafrul Abdul Aziz berkata, implikasi kos bagi Fasa 3 bayaran BSH itu adalah sebanyak RM3 bilion yang melibatkan seramai 5 juta penerima iaitu masing-masing 3.8 juta isi rumah dan 1.2 juta individu bujang.

“Penerima kategori isi rumah yang menerima bantuan sebanyak RM600 akan menerima tambahan bantuan RM120 bagi setiap anak (bawah 18 tahun) dengan maksimum empat anak.

“Sebagai contoh, isi rumah berpendapatan kurang RM2,000 dengan empat anak akan mendapat RM1,080,” katanya dalam kenyataan media Laporan Ke-11 Unit Pelaksanaan dan Koordinasi Stimulus Ekonomi Antara Agensi Nasional (Laksana) bagi Pelaksanaan Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA), semalam.

Tengku Zafrul berkata seperti diumumkan sebelum ini, pelaksanaan pembayaran secara tunai Bantuan Prihatin Nasional (BPN) serta fasa kedua dan ketiga BSH 2020 bagi kawasan pedalaman Sabah dan Sarawak (tiada akaun bank) akan bermula pada 1 hingga 31 Julai 2020 yang diselaraskan Perbendaharaan Malaysia Sabah (PMSabah) dan Perbendaharaan Malaysia Sarawak (PMSarawak).

“Usaha ini bakal memanfaatkan 53,325 penerima dengan implikasi kewangan sebanyak RM28.7 juta,” katanya.

Mengulas program i-Lestari KWSP, beliau berkata sebanyak 4.34 juta permohonan telah diluluskan dengan pengeluaran berjumlah RM2.17 bilion sebulan sehingga 26 Jun lepas.

Beliau menegaskan kerajaan tidak memandang ringan aspek keselamatan sosial rakyat dan bantuan pakej PRIHATIN dan PENJANA disasarkan untuk membantu dalam jangka masa pendek.

“Kerajaan akan memantau rapat situasi semasa untuk mencari jalan penyelesaian yang mampan untuk jangka masa sederhana dan panjang,” katanya.

Tengku Zafrul berkata setakat 26 Jun lepas, permohonan Dana Pinjaman Mudah PKS (Perusahaan Kecil dan Sederhana) yang telah diluluskan oleh bank-bank tempatan dan disetujuterima PKS terbabit adalah RM8.4 bilion yang akan memberi manfaat kepada 19,539 kelompok terbabit.

Bagi Skim Kredit Mikro Bank Simpanan Nasional, sebanyak 7,577 permohonan daripada peniaga mikro telah diluluskan dengan nilai RM260.6 juta manakala sejumlah 25,071 permohonan program Tekun Nasional diluluskan yang bernilai RM191.50 juta, katanya.

Menurutnya, bagi PENJANA di bawah program MY30, kerajaan telah memperuntukkan RM200 juta membabitkan penggunaan tanpa had dengan bayaran RM1 sehari selama 30 hari bagi semua pengangkutan rel Transit Aliran Ringan (LRT), Transit Aliran Massa (MRT), KL Monorail dan perkhidmatan bas BRT, Bas RapidKL dan Bas Pengantara MRT di Lembah Klang.

“Setakat 28 Jun 2020, sebanyak 66,692 pas telah terjual manakala subsidi kerajaan bagi pas-pas ini bernilai RM11.3 juta,” katanya.

Beliau berkata bagi program subsidi upah ditambahbaik dengan peruntukan RM5.3 bilion, pekerja sektor pelancongan dan sektor terlarang beroperasi sepanjang tempoh Perintah Kawalan Pergerakan Bersyarat yang diberi cuti tanpa gaji adalah layak menerima kemudahan itu dengan syarat ia diterima secara langsung.

Selain itu, Tengku Zafrul berkata PenjanaKerjaya telah dilancarkan di bawah PENJANA bagi membantu perniagaan dan rakyat yang terkesan oleh krisis Covid-19 membabitkan peruntukan sebanyak RM1.5 bilion yang bermula 15 Jun lepas.

“Program ini bertujuan merangsang penjanaan pekerjaan dan bagi membantu pencari kerja daripada golongan tertentu yang mencari peluang pekerjaan,” katanya.

Menurutnya, kerajaan juga memperuntukkan sebanyak RM108 juta bagi bantuan sosial golongan mudah terjejas di bawah Kementerian Pembangunan Wanita, Keluarga dan Masyarakat dengan lebih 28,000 pendaftaran baharu telah diterima bagi ibu tunggal setakat 25 Jun lepas.

“Bagi tujuan ini, maklumat diterima itu sedang disemaksilang dan tarikh bayaran bantuan secara sekali sebanyak RM300 akan diumumkan dalam masa terdekat,” katanya.

Malah, tempoh pendaftaran terbabit masih dibuka sehingga 31 Oktober 2020, kata beliau.- Bernama

See author's posts


Sarawak kehilangan RM67 juta

KUCHING: BESarawak (Business Events Sarawak) menganggarkan negeri ini kehilangan RM67 juta hasil perniagaan akibat pelaksanaan Perintah Kawalan Pergerakan (PKP) yang bermula 18 Mac lalu.

Menteri Pelancongan, Kesenian dan Kebudayaan, Datuk Abdul Karim Rahman Hamzah berkata, kementeriannya melalui BESarawak akan memastikan bahawa sektor acara perniagaan  akan pulih.

“Usaha kolektif untuk meminimumkan pembatalan acara dari sejumlah 54 acara yang dijadualkan dalam kalendar acara perniagaan telah mencatat kadar kejayaan 94.4 peratus dengan hanya dua pembatalan acara sehingga kini,” katanya.

Beliau berkata demikian dalam teks ucapannya yang dibacakan oleh Menteri Muda Pelancongan, Kesenian dan Kebudayaan Sarawak Datuk Sebastian Ting pada Majlis BESarawak (Business Events Sarawak) Tribal Gathering 2020 di Pusat Konvensyen Borneo Kuching (BCCK), semalam.

Tambahnya, pada tahun lalu kerajaan negeri telah berjaya mengadakan tiga jerayawara untuk acara-acara ini di Kuching, Sibu dan Miri.

“BESarawak Tribal Gathering 2020 adalah acara hibrid pertama untuk industri acara perniagaan di Sarawak.

“Ini menunjukkan bahawa kita tangkas dan menyesuaikan diri dengan perubahan sekali gus nilai ini akan membantu mempercepat proses pemulihan dan pengaktifan industri perniagaan,” ujarnya.

Abdul Karim turut menzahirkan ucapan tahniah kepada pasukan BESarawak atas pelancaran inisiatif trio yang merupakan kempen pemasaran BESarawak yang dikenali sebagai Tribe Legacy Sarawak;  Garis Panduan Pengaktifan Semula untuk Menganjurkan Acara Perniagaan di Sarawak dan Kampus Digital Tribe.

“Inisiatif ini amat memberangsangkan kerana enam bulan terakhir sangat tegang untuk acara perniagaan dan sektor pelancongan.

“Diharapkan mereka akan berfungsi sebagai panggilan untuk menyatukan industri untuk mencapai tujuan bersama yang memberi keunggulan kompetitif kepada Sarawak berbanding destinasi lain, mengembalikan keyakinan perancang dan perwakilan acara perniagaan sambil membina komuniti profesional acara perniagaan yang lebih kuat untuk hari ini  dan generasi esok,” jelasnya.

Sesungguhnya, penjanaan dan penukaran peneraju perniagaan maya adalah bukti bahawa Sarawak semakin hampir untuk mencapai matlamatnya menuju digitalisasi.

Oleh Nur Ain Otsman

See author's posts


Projek Tebingan Pekan Dalat diteruskan

DALAT: Kerja pembinaan projek Tebingan Fasa 2 Pekan Dalat yang ditangguhkan semasa Perintah Kawalan Pergerakaan (PKP) kini disambung semula.

Tebingan Pekan Dalat adalah tempat beriadah dan sentiasa menjadi tumpuan masyarakat setempat disebabkan kecantikan dan keunikannya.

Tinjauan Utusan Sarawak ke tapak itu Jumaat lepas mendapati beberapa pekerja kelihatan menjalankan tugasan mereka seperti biasa.

Tebingan itu sentiasa menjadi perhatian orang ramai kerana lokasinya yang sangat strategik dan terletak di hadapan Pekan Dalat.

Justeru, kewujudan struktur yang memanjang di Tebingan Batang Oya itu telah menyerlahkan lagi keindahan di sekitarnya.

Projek yang diluluskan oleh Ketua Menteri, Datuk Patinggi Abang Johari Tun Openg ketika beliau memegang portfolio sebagai Menteri Pelancongan, Kesenian dan Kebudayaan mula dilaksanakan pada Jun 2018.

Bernilai RM4.1 juta, ia adalah untuk mengindahkan kawasan tebingan sungai yang melibatkan struktur benteng, pembinaan menara pemerhati tiga tingkat, bentuk atap yang menyerupai pokok rumbia, jubin yang direka khas, panel yang menggambarkan sejarah Regata Dalat dan sebagainya yang berkaitan dengan daerah itu.

See author's posts


Turun padang beri input tepat

LAWAS: Semua pegawai dibawah Kementerian Pembangunan Luar Bandar (KPLB) di Sarawak wajar turun padang melihat keperluan untuk rakyat.

Usaha Pengarah KPLB Sarawak Syafiq Anas Abdullah yang telah turun padang walaupun baru dilantik pada 12 Julai lalu untuk menerajui KPLB Sarawak adalah sesuatu yang amat dipuji dan menjadi contoh kepada semua pengarah-pengarah dibawah KPLB.

Timbalan Menteri KPLB Dato Henry Sum Agong menjelaskan bahawa melalui tindakan turun padang bukan sahaja memberi peransang kepada pegawai-pegawai di peringkat bawah, tetapi mampu memberi input secara tepat berbagai isu dalam perlaksanaan projek pembangunan dibawah KPLB.

Henry Sum yang juga Ahli Parlimen Lawas menyatakan demikian kepada media selepas melakukan simbolik penyerahan bantuan bakul makanan dibawah Program Perpaduan Komuniti KRT Cares di Dewan Masyarakat Trusan semalam.

Seterusnya beliau memberitahu banyak perkara dan isu telah dikenal pasti oleh Pengarah KPLB Sarawak semasa lawatan kerja ke Ba’kelalan dan Lawas.

Ini akan memudahkan perancangan dibuat dengan berkesan dan menepati keperluan setempat.

“Inilah yang kita mahu dan terima kasih kepada Syafiq Anas Abdullah yang telah bersama-sama melawat Bakelalan dan Lawas.

Lawatan beliau memberi peransang kepada semua dan wajar dicontohi dalam memudahkan khidmat kepada rakyat lebih berkesan dan efesien,” tambahnya.

Henry Sum telah bersama Syafiq Anas melawat ke Merapok, Kuala Lawas, Punang, Sundar dan Trusan sebaik tiba daripada Bakelalan malam semalam.

Sementara itu, pegawai-pegawai kanan KPLB Sarawak turut mengagumi Henry Sum sebagai pemimpin yang kuat bekerja, cergas dan mampu berjalan kaki sejauh 2 Kilometer melalui tanah sawah di Bakelalan tanpa masalah.

Malahan setiba di Lawas pada malam semalam, mereka telah dibawa oleh Timbalan Menteri melawat ke beberapa kawasan di Lawas untuk mereka mengetahui keadaan dan keperluan disetiap tempat di Lawas.

Oleh ADENG EDRUS

See author's posts


LEBIH 70 ‘JALAN TIKUS’… Di sempadan Sarawak, Kalimantan

LUNDU: Tidak kurang daripada 70 ‘jalan tikus’ di sepanjang sempadan Sarawak, Malaysia dan Kalimantan, Indonesia bermula dari Telok Melano terus ke Lawas.

Timbalan Ketua Menteri Tan Sri Datuk Amar James Jemut Masing menegaskan, ini menjadi faktor utama yang menyebabkan pihak berkuasa berdepan kesukaran untuk mengawal dan memantau sepanjang sempadan tersebut.

“Ia adalah cabaran besar untuk kita menutup (mengawal dan memantau) sempadan dengan Kalimantan,” katanya.

Masing berkata demikian ketika Melawat Kompleks Kastam, Imigresen dan Kuarantin (CIQ) Telok Melano dan Biawak, semalam.

Sehubungan itu katanya beliau mencadangkan agar sempadan terbabit ditutup atau dipagar di kawasan strategik di sepanjang 1,032 kilometer sempadan antara Sarawak dan Kalimantan.

“Ia bunyinya begitu luas, tetapi ia adalah perlu jika kita ingin mengelak dari PATI (pendatang tanpa izin) memasuki ke negara kita,” katanya.

Menurut Masing lagi, kerja pembinaan pagar atau tembok di sepanjang sempadan ini memerlukan bantuan Kerajaan Persekutuan.

Lagipun ia bukan hanya untuk melindungi sempadan Sarawak tetapi tanah Malaysia pada keseluruhannya, jelas beliau.

“Oleh itu, kita mencadangkan supaya membina jalan sempadan sepanjang 1,032km dengan jumlah kos sebanyak RM24 billion,” katanya.

Oleh CONNIE CHIENG

See author's posts


Cherpan Lalau Pendiau Anang beguai manjung sebedau mumpung;Anang beguai nyangkah sebedau bedengah

Tusun Ketiga

MEDA baka nya, Juak enggai ngetu lama. Udah iya nyeling-nyeling, enggai tentu malik bendar, ngagai Tekuyung, iya ngebuka diri nyemerai. Deras bendar, semina sekejap aja kilap tisik iya bisi dipeda, alai iya lesap. Iku iya, laban ke bechura chelum berada, endang lalu enda dipeda kilap, empa peneras iya. Lebuh sebentar iya ngejuka tulang, tekenyit iya disapa Tekuyung ari mua.

“Hallo, Punggal! Raya ga pengelubah nuan nyemerai, lalu enda tegelihka aku!” ku nyawa orang nyapa. Malik Juak, peda iya Tekuyung baru ga, engkabit teguh-teguh ba batang.

Beruntu baru ga Juak nyemerai. Sekali nya, deras agi. Batang, reba, pun kayu, rau, kerangan enggau batu semiup-semiup kena pansa iya. Apin lama bekau nya, dinga iya bisi orang ngensung, dulu ari iya. Malik iya, peda Tekuyung baru ga udah duduk jangah-jangah atas batang. Tekuyung nyau enda agi empikil ba batang.

“Apuu, mati mih ngelaban orang ngeneras Tekuyung tu dih!” ku putap Juak alam ati. Iya ukai semina lelak, nyau ikak. Utai ke belir-lir, tang ukai ga nya insak, nyau pansut-sepansut ari selepak singap. Ketupka iya ngeli ngenying kirik-kirik, lalu bekebu baru ga iya nyemerai. Iya pan baru dipeda kah merebau ti ke adan endur beputar ba nanga Sungai Patah Selayan, dinga iya kalau-kalau nyawa Tekuyung bedindang. Ringat meda Tekuyung udah datai dia, Juak lalu nguji nikal ke ulu ke baru.

“Eh! Eh, Punggal Juak, anang beakal-akal baka nya. Mesti ditu beputar. Enti nuan beputar dia, menang pan nuan lagi, dikira enda asi mih!” ku kangau Tekuyung sesetengah ngeleseka Juak. Juak, ka-pan-enda, mesti nuntung ba kah merebau di ili sebedau iya beputar pulai baru ke ulu.

NYEMERAI MAI RINSA

Ngejangka kah merebau ke ba nanga Sungai Patah Selayan nya, Juak nyemerai munuh diri, tang endang nyau mai rinsa amat-amat. Sepemanjai sungai nya, kenyau ari nanga, alah datai ngagai Lubuk Mumban, endur adan pelepas enggau penamat, penuduk Juak seduai Tekuyung masih enda berubah. Juak selalu dudi; Tekuyung selalu dulu takar ke nuntung ba adan. Iya mih Juak nuntung ba adan penamat ba jul batu da kaki Lubuk Mumban, iya pan nyau ulau banta, jengap-jengap ka luput. Iya lalu ngedu dulu ke tebing, ngiga seput. Nyau bekerenjui ai mata iya runtu ati kelalu pedis sereta lebu ketegal alah berumpak nyemerai ngelaban Tekuyung, ke endang dijangka iya alah laban iya. Lebuh seput nyau lantang agi disintak enggau dikesuh, nya baru Juak bejaku. Ku iya:

“Akai-rai, Punggal,” ku Juak, “ngelamatu ngumbai tak nadai orang tegar agi ari aku nyemerai. Tu baru aku nemu diri nadai tunga-tunga lebuh belaban enggau nuan. Nadai mih peneras aku dibandingka enggau pengelaju nuan, telah agi enti dipebandingka enggau pengelaju sida gayau, sida genali, sida semah.” Lalu digilik-gilikka iya pala, nesalka jaku enggau ulah diri ke tak bechakap ke ulu bechakap ke ili, ngiga orang dilaban berumpak nyemerai ngelama-lamatu.

“Nya mih, Punggal. Keba lalau orang ke tuai ngasuh kitai selalu ngimpun mulut sereta cheremat pendiau. Nyaa nuan ngelama-lamatu tak dulu kalau-kalau manjung, tang mih dengah apin dipumpung. Nyadi aku, dengah tu udah dipumpung, nya alai aruh lah tau manjung. Manjung lah aku tu…Uuuuuuu-hui!!!” ku Tekuyung. Jaku lalu disulur iya enggau panjung.

Berengkah ari sehari nya, udah bekau iya alah berumpak nyemerai ngelaban Tekuyung, Juak badu kelelalu muji diri munyi selama. Penyumbung iya mega nyau jauh kurang ari selama. Nya baru iya nemu ngasaika empas jaku ajar tuai ti ngumbai Penyumbung mai penyundung.

“Nya lah munyi pengujung ensera ‘Lumba Juak Seduai Tekuyung’

Dalam penemu kita, nama sekeda ari ajar ti bisi teselit dalam ensera nya tadi?” tanya Pengajar Edward.

Sekeda bala sida penulis sekelas ke jampat agi berunding lalu bela nirika jari, deka meri saut.

“Uji nuan Philip,” ku pengajar sambil nunjuk ngagai Philip Linggir “meri sebengkah ajar ti bisi diundan ensera nya tadi.”

Philip bediri sereta lalu meri saut. Ku iya, “Terima kasih, pengajar. Dalam penemu aku siti ari ajar ti manah, iya nya ensera nya tadi ngajar enda ngasuh kitai teperasa lebuh kitai meda penungu orang, laban orang ke tungu kadang-kadang nya orang ke ngembuan mayuh penemu ke menyana, mayuh pengelandik enggqau penau tauka penegar, penyikar enggau pengering dikena ngereja pengawa.”

“Very good!” ku puji pengajar. Iya ngilas sebentar ngagai jam-tangan ti betanggam ba dekuan iya. “Laban awak jam kitai tu nyau suntuk, aku minta siku da agi meri penemu diri. Okay, uji nuan Seblen. Nama ajar, dalam penemu nuan?”

Seblen Sindoi bediri sereta lalu meri penemu diri. “Dalam penemu aku, sebengkah da agi ajar ti ulih serenih kitai ari tiu leka ensera nya tadi, iya nya siku-siku mensia mudah tepipi dalam pendiau enggau pengidup ketegal tekebur bejaku, sumbung ulah sereta begah perangai iya-empu.”

“Manah, Seblen,” puji pengajar. “Lalu sebengkah agi jaku sempama ti tau dikena kitai ngerara siku mensia ke berulah baka Ikan Juak nya tadi, iya nya Anang beguai manjung di pala wung; anang beguai ngangau di kaki rantau,” ku simpul penemu diberi Pengajar Edward Enggu sebedau iya nyurutka diri ari bilik Kelas Form 1A pagi nya.

Oleh PINSIL SARATOK

See author's posts


“e-Football Pro Evolution Soccer” tawar hadiah RM10,000

KEMENTERIAN Belia dan Sukan Sarawak (MYSS) bekerjasama dengan Persatuan Esports Sarawak (SESA) akan menganjurkan kejohanan dalam talian “MYSS e-Football Pro Evolution Soccer (PES) 21 Stay At Home” bulan depan.

Menterinya, Datuk Abdul Karim Rahman Hamzah berkata, kejohanan yang menawarkan hadiah terkumpul berjumlah RM10,000 itu terbuka untuk semua warga belia Sarawak yang berumur 40 tahun ke bawah.

“Kejohanan ini mempunyai dua kategori iaitu Kategori Satu lawan Satu (1 vs 1) yang akan berlangsung dari 19 hingga 21 Februari, diikuti oleh Kategori Dua lawan Dua (2 vs 2) pada 26 hingga 28 Februari.

“Perlawanan akhir untuk kedua-dua kategori akan berlangsung masing-masing pada 6 dan 7 Mac,” katanya.

Beliau berkata demikian dalam satu sidang media Majlis Pelantikan Sebagai Penganjur Bersama Kejohanan ‘MYSS E-Football PES 21 Stay At Home’ di SESA Mini Esports Hub di D-Virtual Park di sini, semalam.

Menurut beliau, kementeriannya menyasarkan kira-kira 328 peserta untuk kejohanan yang akan diadakan melalui platform PlayStation 4 (PS4) ini.

Tambahnya, pendaftaran akan dibuka dari 1 hingga 13 Februari melalui laman media sosial Facebook SESA, dan ia turut disertakan dengan maklumat kriteria kelayakan pendaftaraan.

“Menerusi kejohanan ini, kami berharap dapat mengenal pasti bakat baru selain menghasilkan atlet e-sukan profesional dan mempersiapkan mereka untuk kejohanan kebangsaan dan antarabangsa.

“Tambahan pula, permainan PES ini juga merupakan salah satu acara e-sukan yang akan dipertandingkan pada Sukan Malaysia (SUKMA) yang akan datang di Johor tahun depan,” ujarnya.

Sementara itu, Abdul Karim menegaskan kejohanan ini adalah mematuhi prosedur operasi standard (SOP) yang telah ditetapkan serta selari dengan Perintah Kawalan Pergerakan Bersyarat (PKPB) yang dikuatkuasakan di negeri ini.

Turut hadir dalam sidang media itu ialah Pembantu Menteri Belia dan Sukan, Datuk Snowdan Lawan, pemangku Setiausaha Tetap Kementerian, Nancy Jolhi, Pengurus Kumpulan Cawangan Serba Dinamik Sdn Bhd Kuching, Muliawadi Imran, Presiden SESAAfiq Fadhli Narawi, dan Presiden Persatuan Permotoran Sarawak (SMA) Datuk Ahmad Ibrahim.

Oleh AKMAL ADIB YUSUP

See author's posts


20 individu dikompaun ingkar SOP

BINTULU: Sebanyak 20 kompaun telah dikeluarkan di bawah Peraturan-Peraturan Pencegahan dan Pengawalan Penyakit Berjangkit (Langkah2 di dalam Kawasan Jangkitan) kepada individu yang gagal mematuhi Prosedur Operasi Standard (SOP) dalam satu oleh agensi penguatkuasaan di Bintulu.Ketua Polis Daerah Bintulu Suprintenden Zulkipli Suhaili berkata, daripada itu seramai 189 orang telah diperiksa.

“Pada 13 November 2020 jam 9.00 malam sehingga jam 2.00 pagi pada 14 November 2020 PDRM Bintulu telah menjalakan operasi Bersepadu Pencegahan Jenayah serta Permatuhan SOP, dengab kekuatan 11 pegawai dan 45 anggota, juga turut dibantu operasi tersebut dari agensi lain iaitu ATM,PBT(BDA), RELA, SPRM,” katanya.

Beliau berkata demikian dalam satu siaran media di sini semalam.Menurutnya, kawasan operasi di adalah melibatkan Tanjung Kidurong, Sungai Plan, Kampung Jepak, Lapangan Terbang Bintulu, Bandaria Park, Medan Jaya, Medan Raya, Jalan Pantai Termasya, Jalan Paragon, Medan Sentral, Parcity dan Pasar Lama Bintulu.

“Seramai 189 orang telah diperiksa dan 40 buah kenderaan diperiksa dengan lima saman ke atas pengguna kenderaan pelbagai kesalahan”“Pemantauan ke atas premis hiburan, rumah tumpangan, lain-lain premis sepanjang operasi tersebut,” ujarnya.

Sehubungan itu katanya, operasi seperti itui akan berterusan dilaksanakan bagi memastikan keselamatan dan kesejahteraan masyarakat Bintulu.

Oleh Ellie Edward

See author's posts


10 rakyat S’wak terkandas di Nigeria

CONNIE CHIENG

KUCHING: Seorang jurutera pemeriksaan dasar laut dengan kira-kira 30 warganegara Malaysia terkandas di Lagos, Nigeria dua bulan yang lepas dan tidak dapat kembali ke negara ini.

Daripada jumlah keseluruhan tersebut, 10 orang adalah daripada Sarawak.

Salah seorang daripada mereka, Malcolm Goh, 39 tahun apabila dihubungi oleh Utusan Sarawak berkata beliau ingin kembali ke tanah air setelah bekerja di Lagos sejak Februari yang mana ia merupakan kerja pertama beliau di luar negara.

Kumpulan yang terkandas di Lagos ini telah menghubungi kedutaan negara Malaysia di Abuja, Nigeria untuk bantuan untuk pulang ke tanah air.

Goh berkata mereka terpaksa mengambil penerbangan “chartered” kerana lapangan terbang Lagos ditutup.

“Kemudian kami inigin mengikut penerbangan sewaan dari kedutaan Indonesia tetapi ini tidak menjadi manakala perberbangan yang dirancang oleh kerajaan Vietnam pula tidak membernarkan rakyat mereka pulang,” kata Goh.

Rancangan baru-baru ini adalah penerbangan sewaan yang diatur oleh kedutaan Malaysia dan Nigeria di Kuala Lumpur untuk membawa warganegara Nigeria balik ke negara mereka dan warganegara Malaysia balik ke tanah air yang tidak menjadi.

Goh telah membuat rayuan di laman Facebooknya kerana beliau telah kehilangan idea untuk meminta bantuan di mana beliau menulis bahawa ramai warganegara dari China, Mesir, UK, Brazil dan India yang telah keluar dari Nigeria untuk kembali ke negara masing-masing.

“Begitu juga dengan warganegara Malaysia yang terkandas di negara lain yang pulang ke tanah air menerusi penerbangan ‘chartered’ yang diatur oleh kerajaan Malaysia.

“Kami telah menunggu selama dua bulan dan tidak ada apa-apa yang berlaku. Jika warganegara Malaysia yang lain boleh pulang, saya fikir kami juga boleh. Kami bukan meminta penerbangan percuma,” kata Goh sambil menambah bahawa mereka rela membuat bayaran.

Goh berkata mereka cuma harap Wisma Putra dapat membantu dan harapan mereka adalah supaya mereka ini dapat kembali untuk bersama keluarga masing-masing.

Goh menggesa supaya orang ramai untuk menyebar pesanan ini supaya bantuan dapat disalurkan dengan segera.

Setiausaha Politik Ketua Menteri Tan Kai berkata kedutaan Nigeria di Kuala Lumpur dan kementerian Luar Negeri akan cuba menghantar penerbangan bagi membawa pulang mereka yang terkandas ini dari Lagos ke Kuala Lumpur.

“Penerbangan ini sepatutnya pada 31 Mei tetapi kita sedang menunggu kelulusan dari  kerajaan Nigeria.

“Dato Sri Dr Sim Kui Hian berkata beliau telah menghubungi Kementerian Luar Negeri yang memberi maklum balas yang positif,” kata Tan.

See author's posts


CENTEXS promosi, pasarkan produk warisan Sarawak

KUCHING: Sebanyak 69 produk keluaran usahawan tempatan Sarawak berjaya diluluskan untuk dijual dan dipromosikan di Pasar Raya Besar Mydin di seluruh Semenanjung Malaysia.

Pengurus Besar Centexs Commercial, Mohamad Shahren Mohamad Yusri berkata, pihaknya menganggarkan lebih kurang 30,000 unit produk daripada 69 jenis produk yang telah diluluskan akan dipasarkan di semua pasar raya Mydin di seluruh Malaysia.

“Ini bermakna Mydin akan mengambil produk tersebut secara minimum iaitu sebanyak 100 unit untuk setiap produk dan kita akan menghantar produk ini setiap suku tahun atau empat kali dalam setahun ke Semenanjung Malaysia.

“Sekiranya ia mendapat permintaan yang baik dan menggalakkan, berkemungkinan ia akan melebihi 30,000 unit yang akan dihantar,” jelasnya yang turut mensasarkan jumlah usahawan tempatan mencecah 1,000 orang bagi mengambil langkah berkolaborasi dengan Centexs Commercial pada tahun ini.

Mengulas lanjut, Shahren mendedahkan kesemua produk tersebut adalah berbentuk sos, sambal dengan pelbagai jenis dan kategori, keropok, kerepek serta produk berbentuk minuman yang dibuat oleh usahawan tempatan di Sarawak.

“Pemasaran produk-produk ini ke Semenanjung Malaysia adalah berperingkat dan kita akan memulakannya dengan Kuala Lumpur terlebih dahulu dan Mydin akan membantu dalam mempromosikan produk tersebut dengan menyediakan satu ruangan khas bagi jenama Sarawak.

“Untuk makluman, Mydin di Sarawak sudah memulakan inisiatif ini iaitu terletak di Samariang di mana kita telah memulakan inisiatif bekerjasama dengan Mydin sejak 2019 dan memulakan inisiatif untuk memasarkannya ke Semenanjung Malaysia pada tahun ini,” tambah beliau yang juga berkata ia merupakan kerjasama dengan Kementerian Perdagangan Antarabangsa dan Industri, Terminal Perindustrian dan Pembangunan Usahawan (MINTRED).

Menjelas lanjut, Shahren berkata lima produk daripada 69 produk tersebut dianggarkan bakal menjadi produk paling laris (best seller) iaitu linut segera, sirap gula pong, snek ikan terubok, air minuman tin iaitu ‘Teh C Special’ dan tebaloi.

Oleh RYNNA SHA’ERRA

See author's posts


3,000 akan dikesan melalui ACD

KUCHING: Hampir 3,000 individu akan dikesan melalui aktiviti pengesanan
secara aktif (ACD) di dua lokasi iaitu di Taman Desa llmu dan Taman Unigarden
di Kota Samarahan, mulai hari ini (Isnin).

Menteri Kesihatan, Dato Sri Dr Adham Baba berkata Jabatan Kesihatan Negeri
Sarawak (JKNS) melalui Pejabat Kesihatan Bahagian Samarahan akan menjalankan
ACD tersebut pada 27 hingga 30 April 2020.

“ACD ini akan dijalankan dengan kerjasama pelbagai agensi seperti
Pejabat Residen Bahagian Samarahan, PDRM, RELA, Kementerian Kerajaan Tempatan
dan Perumahan Sarawak dan lain-lain.

“Melalui kaedah ini, kita mengemukakan cadangan supaya ia dipanggil
sasaran Perintah Kawalan Pergerakan (targeted MCO) kerana kita mensasarkan
aktiviti ini kepada kes yang telah dikesan sebagai kontak oleh kes positif
sebelum ini,” katanya pada sidang media selepas Mesyuarat Khas Covid-19
Sarawak di Pusat Jantung Sarawak, Kota Samarahan di sini, semalam.

Jelasnya, bagi kes yang didapati mempunyai gejala, kes akan terus
diasingkan. Manakala mereka yang tidak bergejala, kita akan ambil sampel
melalui ujian swab,” ujarnya.

Beliau menambah mereka akan menyediakan 50 pasukan dengan 100 anggota iaitu
satu pasukan mempunyai dua anggota untuk mengendalikan proses saringan ataupun
proses mengenalpasti kes aktif tersebut.

“Kaedah ini akan dijalankan melalui rumah ke rumah, dan setakat ini
berdasarkan maklumat dengan kawasan yang terlibat, hampir 3000 individu yang
kita cuba kesan melalui kes yang dikenalpasti sebelum ini,” kata beliau.

See author's posts


Al-Jufferi fokus pertukaran kelas

MOHD Al-Jufferi Jamari

JAGUH silat negara, Mohd Al-Jufferi Jamari tidak mahu memikirkan pingat di Sukan SEA Vietnam 2021, sebaliknya memberi tumpuan untuk layak ke pentas final berikutan pertukaran dari Kelas Putra E (65-70kg) ke Kelas Putra F (70-75kg).

Mohd Al-Jufferi berkata pertukaran kelas tersebut disebabkan kecederaan lutut yang pernah dialaminya sebelum ini.

“Alhamdulillah, saya sudah sihat sepenuhnya namun tetap perlu berhati-hati kerana kecederaan yang dialami ini adalah kecederaan jangka panjang. Untuk selarikan kekuatan dan kelajuan Kelas F ini lain kerana saya sudah terbiasa di Kelas E yang lebih kepada laju dan kekuatan. Kelas F lebih kepada berat dan kelajuannya sedikit lambat.

“Baru-baru ini di Singapura (Kejuaraan Pencak Silat Asia Tenggara) ia agak susah (bertanding di dalam Kelas F), saya perlu memikirkan cara untuk ke final dahulu, belum lagi untuk pingat emas,” katanya kepada Bernama selepas majlis pelancaran Akademi Silat Olahraga Semboyan Warrior di sini semalam.

Sukan SEA Vietnam 2021 yang ditangguhkan sebelum ini berikutan pandemik COVID-19 dijadual berlangsung dari 12 hingga 23 Mei ini.

Ditanya mengenai persediaannya menjelang Sukan SEA, Mohd Al-Jufferi berkata beliau bersama jaguh silat lain akan berangkat ke Langkawi, Kedah pada 29 Mac ini bagi menjalani sesi latihan selama dua minggu sebelum mengikuti gelembung sukan di bawah Majlis Sukan Negara bermula 19 April hingga temasya itu berakhir.

Mengulas mengenai penubuhan Akademi Silat Olahraga Semboyan Warrior, beliau berkata akademi yang ditubuhkan bersama Persatuan Pengguna Semboyan Malaysia (PPSM) itu akan mula beroperasi 1 April ini.

Menurut Mohd Al-Jufferi, akademi yang akan dikendalikan sepenuhnya oleh beliau menerima banyak pendaftaran pelajar namun setakat ini seramai 20 peserta telah sah menjadi pelajar.

“Di akademi ini kami telah menetapkan beberapa modul sukatan pelajaran yang dibahagikan kepada lima peringkat dan mereka yang berprestasi tinggi akan dibantu untuk bertanding di peringkat kebangsaan atau yang lebih tinggi,” katanya.

Mohd Al-Jufferi sebelum ini memenangi empat pingat emas pada Sukan SEA bermula edisi 2011 di Indonesia, Myanmar (2013), Singapura (2015) dan Kuala Lumpur (2017), bagaimanapun edisi 2019 di Filipina beliau tidak menyertai temasya berkenaan.

Atlet itu juga pernah meraih pingat emas di Kejohanan Dunia pada 2012, 2015 dan 2016.-Bernama

See author's posts